BN pertaruhkan 86 peratus muka baharu, hanya kekalkan empat penyandang

KUALA LUMPUR 6 Nov – Barisan Nasional (BN) mempertaruhkan 86 peratus calon muka baharu manakala hanya empat penyandang dikekalkan bagi bertanding dalam Pilihan Raya Negeri (PRN) Melaka.

Ketua Menteri, Datuk Seri Sulaiman Md Ali, diumum antara calon bertanding pada pilihan raya itu dengan mempertahankan kerusi Dewan Undangan Negeri (DUN) Lendu yang dimenangi pada Pilihan Raya Umum Ke-14 (PRU-14).

Selain itu, turut dicalon semula bagi PRN ini ialah penyandang kerusi DUN Ayer Molek dan Serkam iaitu Datuk Rahmad Mariman Molek dan Datuk Zaidi Attan.

Penyandang DUN Rembia Datuk Muhammad Jailani Khamis turut terpilih sebagai calon BN meskipun sebelum ini memenangi kerusi itu di atas tiket PKR.

Dalam pada itu, BN turut mencalonkan semula Datuk Abd Razak Abd Rahman bagi kerusi DUN Telok Mas, selain mengekalkan dua penyandang dari MCA Datuk Lim Ban Hong (Klebang) dan Datuk Koh Chin Ann (Bemban) meskipun ketiga-tiga mereka tewas di DUN berkenaan sebelum ini.

Mendahului senarai muka baharu ialah Pengerusi BN Melaka, Datuk Seri Ab Rauf Yusoh yang bertanding di DUN Tanjung Bidara, manakala Timbalannya Datuk Seri Mohamad Ali Mohamad pula dipilih bertanding bagi kerusi DUN Sungai Udang.

Turut dicalonkan pada PRN Melaka ialah anak kepada bekas Ketua Menteri kelapan yang juga Ketua Puteri UMNO Jasin, Datuk Khaidhirah Abu Zahar di DUN Rim, manakala anak bekas Ketua Menteri ketujuh, Zulkiflee Mohd Zin di DUN Taboh Naning.

Selain itu dua anak bekas Ahli Dewan Undangan Negeri Melaka turut dipilih sebagai calon BN iaitu Datuk Rais Yasin yang bertanding di DUN Paya Rumput dan Siti Faizah Abdul Azis (Sungai Rambai).

Paling mencuri perhatian ialah pencalonan beberapa calon muda yang menjawat jawatan Pemuda UMNO Bahagian dan cawangan yang dipilih bertanding pada PRN kali ini.

Senarai itu didahului dengan Ketua Pemuda UMNO Melaka, Fairul Nizam Roslan yang akan bertanding di Asahan, diikuti Naib Ketuanya yang juga Ketua Pemuda UMNO Jasin, Dr Muhamad Akmal Saleh di Merlimau.

Senarai lain yang mewakili UMNO ialah Datuk Wira Hasnoor Sidang Husin di Bukit Katil; Datuk Kalsom Nordin (Pengkalan Batu); Zahari Abdul Kalil (Durian Tunggal); Tuminah Kadi (Pantai Kundor); Rosli Abdullah (Kuala Linggi) dan Hameed Mytheen Kunju Basheer (Ayer Limau).

Sementara itu, parti komponen BN iaitu MCA pula akan mempertaruhkan beberapa muka baharu seperti Benjaminn Low Chin Hong (Kota Laksamana), Lee Kah Sean (Banda Hilir), Ngwe Hee Sem (Machap Jaya) serta calon termuda mewakili BN iaitu Leong Hui Ying, 29 yang akan bertanding di Kesidang.

PRN Melaka diadakan berikutan pembubaran DUN Melaka pada 4 Oktober lalu selepas empat Ahli Dewan Undangan Negeri (ADUN) menarik sokongan terhadap kepemimpinan Sulaiman.

Melaka mempunyai 28 kawasan DUN dan seramai 495,196 pengundi berdaftar dengan 240,530 atau 48.57 peratus pengundi terdiri lelaki dan baki 254,666 atau 51.43 peratus wanita.


Kaunter semakan, bayaran saman trafik dibuka mulai esok

KUALA LUMPUR 14 Jun – Mulai esok semua kaunter semakan, pembayaran saman serta pembekalan dokumen berkaitan kemalangan Jabatan Siasatan dan Penguatkuasaan Trafik (JSPT) di seluruh negara akan dibuka kepada orang ramai.

Menurut JSPT Bukit Aman, kaunter akan dibuka pada Isnin hingga Khamis bermula dari pukul 9.00 pagi hingga 2.00 petang bagi Ibu Pejabat Polis Kontinjen (IPK) Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak dan Wilayah Persekutuan (Kuala Lumpur, Putrajaya serta Labuan).

“Bagi IPK Kedah, Johor, Kelantan dan Terengganu kaunter hanya beroperasi pada hari Ahad hingga Khamis dari 9.00 pagi hingga 2.00 petang,” menurut kenyataan itu.

JSPT meminta orang ramai untuk mematuhi prosedur operasi standard (SOP) normal baharu ketika berurusan di kaunter selain mengamalkan penjagaan kesihatan kendiri.


Peluang kerja, keselamatan dan kebajikan pekerja perlu seiring-Ismail

KUALA LUMPUR, 22 Jan. – Usaha Top Glove Corporation Bhd menawarkan 9,000 peluang pekerjaan untuk rakyat tempatan dihargai, namun keselamatan dan kebajikan mereka perlu dititikberatkan, kata Menteri Kanan (Kluster Keselamatan) Datuk Seri Ismail Sabri Yaakob.

Syarikat itu perlu memastikan semua bakal pekerjanya menjalani ujian saringan COVID-19, bagi mengelakkan jangkitan baharu dalam kalangan mereka, selain menyediakan kemudahan penginapan bagi mereka yang menghadapi masalah itu.

“Saya harap semua pekerja mengambil ujian swab dan mereka yang tiada rumah sendiri, saya harap mereka ditempatkan di tempat yang kondusif untuk diduduki. Kita tidak mahu ada tambahan kes dalam kalangan pekerja syarikat ini,” katanya kepada Bernama, hari ini.

Syarikat itu dalam usaha menangani pengangguran di negara ini hari ini mengumumkan, pengambilan 9,000 pekerja menerusi kempen pengambilan pekerja selama setahun yang dimulakan dengan Pameran Kerjaya Top Glove Secara Maya, esok.

Ia membabitkan masing-masing sebanyak 4,000 jawatan untuk pekerja tempatan; 2,300 jawatan untuk lulusan baharu universiti dan vokasional teknologi; 2,000 pelatih latihan industri dan pelatih; serta 700 pekerja yang berpengalaman.


Siti Sarah kerap tanya keadaan di Palestin – Nadir Al-Nuri

AYER KEROH 9 Ogos – Penyanyi Siti Sarah sempat menyertai program korban di Gaza beberapa hari sebelum sambutan Aidiladha lalu selain kerap bertanya khabar nasib umat Islam di Palestin.

Perkara itu dikongsikan Ketua Pegawai Eksekutif Pertubuhan bukan kerajaan, Cinta Gaza Malaysia (CGM), Muhammad Nadir Al-Nuri Kamaruzaman melalui saluran berita Telegramnya pagi ini.

Menurutnya yang lebih dikenali dengan panggilan Nadir Al-Nuri, hatinya tersentap apabila mendapat tahu kehilangan Siti Sarah Raisuddin, 36, jam 5.15 pagi tadi daripada suaminya yang juga pelawak, Shuib melalui Instagramnya.

“Masa tu saya terkejut bila beliau maklumkan nak korbankan seekor lembu dengan harga belasan ribu ringgit, bukan satu bahagian saja, seolah beliau sedang mengejar memberatkan timbangan amal kebaikannya yang terakhir.

“Rupanya Allah takdirkan, nyawa beliau diambil dalam keadaan beliau memikirkan umat, peduli dengan nasib mereka malah telah didoakan ratusan penduduk di sini yang merasa daging pada tahun ini.

“Beruntunglah dikau, diberi syahid sambil didoakan ratusan keluarga syuhada’ akhirat di bumi berkat. Semoga engkau tenang di sana, al-fatihah,” tulisnya lagi.

“Dengan berat hati dan berdukacita, kami ingin memaklumkan bahawasanya Siti Sarah Raissuddin telah meninggal dunia pukul 5.13 pagi di Hospital Universiti Kebangsaan Malaysia (HUKM).

Terdahulu, penyanyi lagu malar segar, Kesetiaan itu juga terpaksa ditidurkan untuk proses pembedahan melahirkan anak dalam kandungan yang berusia tujuh bulan.

Siti Sarah sekeluarga disahkan positif COVID-19 sejak 25 Julai lalu selepas mereka menjalani ujian saringan apabila pembantu rumah disahkan positif wabak itu.

Pasangan itu berkahwin pada 2011 dan memiliki tiga cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6


‘Cuba-cuba nasib’ merokok akhirnya dikompaun

KOTA LAKSAMANA 20 Mei – Perbuatan segelintir pelanggan merokok di dalam premis menjual makanan membawa padah apabila mereka dikompaun penguat kuasa Jabatan Kesihatan negeri dalam operasi dijalankan malam tadi.

Operasi Khas Peraturan-Peraturan Kawalan Hasil Tembakau (PPKHT) 2004 diadakan serentak seluruh Melaka turut dijalankan di beberapa premis di Jalan Kota Laksamana membabitkan 10 penguat kuasa bermula jam 8.30 malam.

Pengarah Jabatan Kesihatan negeri, Dr Rusdi Abd Rahman berkata, dalam operasi dijalankan anggota penguat kuasa yang berpakaian awam turut ditugaskan untuk mengesan perokok.

Beliau berkata demikian pada sidang media selepas Operasi Khas Peraturan-Peraturan Kawalan Hasil Tembakai (PPKHT) 2004 diadakan di Jalan Kota Laksamana, di sini malam tadi.

Sementara itu 204 lagi mengikut kesalahan larangan merokok di kawasan Melaka Bebas Asap Rokok (MBAR) di bawah Peraturan 22 dalam akta sama.


Jangan ambil kesempatan naikkan harga barang saat akhir

PENGKALAN BATU 27 Jan – Peniaga di negeri diingatkan agar tidak menaikkan harga barangan di saat akhir menjelang sambutan Tahun Baru Cina.

Pengarah Kementerian Perdagangan Dalam Negeri Dan Hal Ehwal Pengguna (KPDNHEP) negeri Norena Jaafar berkata, sekiranya dikesan berlaku tindakan itu dalam kalangan peniaga pihaknya tidak akan berkompromi dan tindakan tegas akan diambil.

“Bukan hendak memberi amaran tetapi ingatan kepada peniaga, tolong jangan naikkan harga pada saat-saat akhir terutamanya di pasar awam dan pasar tani.

Beliau berkata demikian pada sidang media selepas melakukan Tinjauan Harga Barangan Keperluan Menjelang Tahun Baru Cina bersama Exco Perpaduan Ngwe Hee Sem, di Pasar Besar MBMB Bachang, pagi ini.

Menurut Norena, seramai 70 anggota penguatkuasa ditugaskan melakukan pemantauan dan pemeriksaan harga di seluruh negeri bagi mengesan tindakan tidak bertanggungjawab pihak tertentu.

“Sekiranya peniaga menaikkan harga tanpa asalan dan dengan niat mengaut keuntungan tinggi, tindakan dibawah Akta Kawalan Harga dan Antipencatutan 2011 akan dikenakan,” katanya.


Teruja pertama kali PM datang kedai rasa ‘coconut shake’

TELOK MAS 14 Nov – Dalam kesibukan masa sebagai Perdana Menteri, Datuk Seri Ismail Sabri Yaakob sempat meluangkan masa untuk singgah bersarapan  bersama rakyat di Kampung Alai, di sini hari ini.

Bagi Farrah Liyana Mustafa, 31 dia teruja menerima kehadiran pemimpin negara itu ke kedai miliknya dan berbesar hati dapat menyediakan ‘coconut shake’ sebagaimana dipesan.

Terdahulu, Ismail turut ditemani calon Barisan Nasional (BN) Telok Mas, Datuk Abdul Razak Abdul Rahman dan Pengerusi Badan Perhubungan Umno Sabah, Datuk Seri Bung Mokhtar Radin.


Peduli Insan gerak misi kemanusiaan salur bantuan mangsa gempa bumi di Syria dan Turkiye

KUALA LUMPUR 15 Februari – Pertubuhan Peduli Insan Malaysia (Peduli Insan) berlepas ke Lubnan pagi ini bagi menggerakkan misi kemanusiaan bantuan kecemasan gempa Syria dan Turkiye dan serta misi kemanusiaan musim sejuk tiga negara.

Pasukan pertubuhan bukan kerajaan (NGO) itu akan berada di negara berkenaan bagi menyantuni dan mengedarkan bantuan kepada lebih 10,000 pelarian Syria yang menjadi pelarian di negara itu sebelum bertolak ke wilayah Gaziantep, Turkiye dan utara Syria bagi misi bantuan kecemasan gempa bumi.

Pengerusinya, Mohd Luqmanulhakim Mohd Redzuan berkata, perancangan untuk menjayakan misi kemanusiaan itu dirancang lebih sebulan lalu yang sebelum ini melibatkan bantuan musim sejuk tiga negara.

Bagaimanapun katanya, susulan kejadian gempa bumi melanda dua negara itu, pihaknya melancarkan misi bantuan kemanusiaan bencana itu serentak misi bantuan musim sejuk tiga negara.

“Pasukan Peduli Insan akan pergi ke Lubnan dahulu untuk memberikan bantuan musim sejuk di mana alatan seperti alat pemanas, bahan bakar, set pakaian musim sejuk, kotak makanan serta
makanan panas siap hidang akan diagihkan mengikut keadaan mereka dan keperluan mendesak ketika ini.

“Manakala bagi bantuan kecemasan gempa ini, fokus utama diberikan kepada rakyat Syria sendiri serta pelarian Syria yang berada di Turkiye selepas melihat bantuan dunia lebih tertumpu kepada Turkiye.

“Bagi tujuan penyelarasan dan koordinasi bantuan yang diperlukan, Peduli Insan akan melihat rencana keperluan daripada Kementerian Pengurusan Bencana dan Kecemasan Turkiye (AFAD),” katanya dalam satu kenyataan di sini.

Mengulas lanjut, Mohd Luqmanulhakim berkata, Peduli Insan telah mengeluarkan dana kecemasan awal berjumlah RM250,000 bagi kegunaan segera dalam memberi bantuan kepada mangsa gempa di Syria dan Turkiye bermula hari pertama berlakunya bencana ini.

“Setakat ini kami menerusi pasukan di pejabat Peduli Insan di Syria dan Turkiye telah mengedarkan bantuan dari segi sokongan peralatan mencari dan menyelamat (SAR), makanan panas siap hidang, selain daripada agihan bantuan musim sejuk berbentuk set pakaian musim sejuk, selimut tebal serta sokongan perubatan dan pemulihan trauma kepada kanak-kanak yang keseluruhan dana yang dimanfaatkan adalah melebihi RM600,000.

“Jumlah itu disalurkan melalui penyediaan 10,000 makanan panas yang diusahakan sendiri melalui dapur Peduli Insan di Azaz, Syria serta 14,000 liter diesel bagi kegunaan alatan pemanas di masjid-masjid yang menempatkan mangsa gempa bumi; 11,950 set pakaian musim sejuk serta 2,000 selimut tebal.

“Kami juga sedar tentang trauma yang dihadapi oleh kanak-kanak terutamanya apabila berlaku bencana seperti ini, dan pasukan kami telah memberikan sokongan pemulihan trauma kepada
865 kanak-kanak melalui permainan, gula-gula serta coklat dan juga program penceritaan buku kanak-kanak bagi memastikan mereka dapat berada di dalam keadaan tenang.”

Pengarah Jabatan Projek Peduli Insan, Azfar Abdullah turut memaklumkan pasukan itu memberi fokus bantuan terhadap kanak-kanak yang terkesan akibat bencana itu dan memberi bantuan berbentuk lampin bayi, susu formula untuk bayi kepada lebih 200 keluarga yang mempunyai bayi serta anak kecil.

Justeru itu, katanya orang ramai yang ingin menyalurkan bantuan bagi bantuan kecemasan gempa bumi Syria Turkiye boleh membuat sumbangan menerusi akaun rasmi Bank Islam Pertubuhan Peduli Insan Malaysia bernombor akaun 07043011062082 atau menerusi www.peduliinsan.org.

Bagi mereka yang ingin mendapatkan penjelasan lanjut mengenai Kempen Bantuan Kecemasan Syria Turkiye boleh hubungi talian Peduli Insan melalui nombor 0133968840.


Cacar Monyet: Melaka cadang KKM laksana saringan di semua pintu masuk negara

MERLIMAU 26 Mei – Bagi mencegah penularan virus cacar monyet (monkeypox) memasuki negara, kerajaan negeri mencadangkan Kementerian Kesihatan Malaysia (KKM) mewajibkan saringan kesihatan di semua pintu masuk negara.

EXCO Kesihatan dan Anti Dadah negeri Dr Muhamad Akmal Saleh berkata langkah itu perlu dijalankan kepada pengunjung luar khususnya mereka yang datang dari negara terkesan wabak berkenaan.

Katanya, usaha itu bagi membendung virus itu tersebar dalam negara dan saringan yang perlu dilakukan seperti pengesanan suhu badan sama ada demam, pemeriksaan fizikal pada kulit dan sebagainya.

“Kita tidak menghalang pengembara dari luar masuk ke negara cuma kita mahu menghalang virus cacar monyet itu masuk ke negara ini menerusi pengembara yang datang dari negara yang terjebak cacar monyet.

“Kita boleh melihat simptom kepada mereka yang membawa penyakit ini dengan mata kasar, dan menerusi saringan jika pengembara terbabit dipercayai dijangkiti penyakit tersebut perlu diasingkan serta diperiksa oleh doktor di klinik di pintu masuk tersebut,” katanya.

Beliau berkata demikian dalam sidang media Kejohanan Muay Thai Terbuka Merlimau di Bilik Mesyuarat, Kompleks JAPERUN DUN Merlimau, di sini hari ini.

Katanya, hal itu bagi mengelakkan tercetus rasa panik dalam kalangan masyarakat di negara ini mengenai berita tidak sahih tentang penyakit itu.


STL: Melaka Titans juara Divisyen 1

KUALA LUMPUR 6 Feb – Melaka Titans dinobat sebagai juara Divisyen 1 Sepak Takraw League (STL) musim 2021/22 selepas menewaskan KPT- MASUM Knight di aksi final, malam tadi.

Dalam aksi di Stadium Titiwangsa itu, Melaka Titans terlebih dahulu tewas di set pertama 16-21 sebelum bangkit mengikat kedudukan dengan kemenangan 21-17 di set kedua.

Kemenangan itu juga sekali gus membantu Melaka Titans naik ke saingan liga teratas STL iaitu Liga Premier bagi saingan musim depan.


Misi kemanusiaan Palestin Ebit Lew dapat kelulusan, tertakluk SOP- Kamarudin

Kamarudin dalam satu kenyataan berkata pihaknya telah menerima panggilan daripada Ebit Lew semalam bagi memaklumkan misi kemanusiaan itu yang dijadual bermula semalam ini hingga 30 Mei.

“Misi kemanusiaan ke Mesir ini bertujuan memberikan sumbangan kepada rakyat Palestin yang telah terkesan teruk ekoran serangan rejim Israel ke atas Gaza. Urusan yang melibatkan misi tersebut telah dirancang oleh delegasi Ustaz Ebit Lew secara terus dengan rakan pertubuhan bukan kerajaan (NGO) yang berada di Mesir.

Beliau berkata walaupun misi itu adalah inisiatif sendiri, delegasi Ebit Lew dinasihatkan agar sentiasa berhubung, bekerjasama dan mendengar setiap arahan keselamatan daripada pihak Kedutaan Besar Malaysia di Mesir.

“Selain itu, segala peraturan, prosedur dan arahan keselamatan yang ditetapkan oleh negara tuan rumah juga mesti dipatuhi. Ini penting terutamanya demi memastikan keselamatan Ustaz Ebit Lew dan delegasi beliau sepanjang di perantauan kelak,” katanya.

Kamarudin berkata secara dasarnya, kementerian itu menyokong penuh usaha delegasi Ebit Lew dan sentiasa mengalu-alukan rakan NGO yang lain untuk turut menggerakkan pelbagai usaha bagi membantu rakyat Palestin termasuk mewujudkan tabung-tabung bagi mengumpul dana bantuan kemanusiaan.

“Dalam perkara ini, sekiranya diperlukan kementerian boleh membantu untuk menyalurkan dana yang telah selesai dikumpul oleh NGO ini kepada pihak berwajib di Palestin melalui Akaun Amanah Kemanusiaan Rakyat Palestin (AAKRP) di bawah seliaan Kementerian Luar Negeri.

“Dalam pada itu, saya juga ingin memaklumkan, selain membantu memudahkan usaha NGO, kerajaan juga melalui Kementerian Luar Negeri akan terus menggerakkan usaha bantuan kemanusiaan untuk rakyat Palestin,” katanya.


Kereta Kuda Pantai Klebang kembali ‘bernafas’

KLEBANG 17 Sept – Pengusaha kuda pelancongan di Dataran 1Malaysia Klebang kembali menjana pendapatan apabila kerajaan membenarkan aktiviti pelancongan dalam negeri berjalan semula di bawah Fasa 2 Pelan Pemulihan Negara (PPN) sejak dua minggu lalu.

Bagi Pengusaha Kereta Kuda Berhias, Shahirah Idayu Kamaruzaman,25, dia mewarisi perniagaan itu daripada keluarganya yang sudah lebih lapan tahun meniaga di sekitar Pantai Klebang.

Katanya, kereta kuda berhias itu boleh dinaiki sehingga lapan orang pada satu masa namun bilangan itu dikurangkan kepada empat atau lima orang saja sejak pandemik COVID-19.

“Kita sediakan dua kereta kuda berhias di Pantai Klebang ini dan pengunjung yang naik kereta kuda berhias ini kita akan bawa bersiar di sekitar pantai sejauh 500 meter.

“Dalam tempoh dua minggu dibenarkan beroperasi semula, sambutan pengunjung dan orang ramai amat menggalakkan, kami kembali bernafas, kuda juga kembali bertenaga.

“Sepanjang tiga bulan lalu kuda-kuda saya ini saya terpaksa catu makanan mereka, jadi bila kerajaan benarkan meniaga, syukur, mereka (kuda) pun kembali sihat bertenaga.

Sementara itu, seorang lagi pengusaha kuda di Pantai Klebang, Mohd Fauzan Adnan, 19, berkata, dia mengusahakan kuda bagi aktiviti pelancongan itu bersama keluarganya sejak dua tahun lalu.

“Orang Melaka memang dah tahu kalau nak naik kuda bagi aktiviti pelancongan, nak ambil gambar dengan kuda, semuanya di Pantai Klebang, jadi bila kerajaan benar melancong dalam negeri, kami amat berbesar hati.

“Sambutan amat baik, hari ini sahaja, seawal pagi sudah ada pelanggan, kami hanya beroperasi setiap hujung minggu, bermula Jumaat, Sabtu, Ahad dan cuti umum, jam 9 pagi di sini,” ujarnya.


Timbalan Speaker Dewan Rakyat akan dipilih pada sesi persidangan kali ini

LENDU 18 Sept – Pemilihan dua lagi Timbalan Speaker Dewan Rakyat, termasuk seorang yang kemungkinan besar daripada pembangkang akan cuba diselesaikan pada sesi persidangan kali ini.

Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin berkata, pemilihan itu penting diselesaikan pada sesi kali ini kerana persidangan menuntut komitmen penuh Speaker dewan berkenaan.

Beliau menjelaskan, kemungkinan calon daripada pembangkang akan dinamakan Pakatan Harapan (PH) untuk jawatan itu, sejajar konsep kerjasama antara kerajaan Persekutuan dengan PH melalui Memorandum Persefahaman (MoU) Transformasi dan Kestabilan Politik yang ditandatangani pada 13 September lalu.

“Ada kekosongan Timbalan Speaker tetapi ada cadangan supaya menambah seorang lagi timbalan daripada dua kepada tiga dan kalau boleh dibuat sesi ini.

“Kemungkinan besar yang ketiga itu daripada pembangkang kerana semangat MoU antara kerajaan dengan pembangkang,” katanya selepas menyampaikan anugerah wang tunai dan caruman Skim Simpanan Pendidikan Nasional (SSPN) kepada pelajar cemerlang Sijil Pelajaran Malaysia (SPM) dan Sijil Tinggi Persekolahan Malaysia (STPM) 2020 di Pusat Khidmat Rakyat Ahli Parlimen Masjid Tanah, di sini hari ini.

Seramai 150 bekas calon SPM dan 26 bekas calon STPM 2020 dalam Parlimen Masjid Tanah yang mencapai kejayaan cemerlang menerima wang tunai antara RM200 hingga RM800, selain caruman SSPN bernilai RM200 setiap seorang.

Mas Ermieyati berkata, pada sesi persidangan Dewan Rakyat petang Rabu lalu, Ahli Parlimen Pengerang, Datuk Seri Azalina Othman Said, menjalankan tugas Speaker atas permintaan Speaker, Datuk Azhar Azizan Harun.

Timbalan Speaker Dewan Rakyat Datuk Mohd Rashid Hasnon, dilaporkan berkata, mengikut Peraturan Mesyuarat 7(3), Speaker Dewan Rakyat boleh meminta seseorang ahli mempengerusikan mesyuarat itu untuk sementara dengan tidak perlu diberitahu kepada Majlis Mesyuarat pada bila-bila masa mesyuarat bersidang.

Selasa lalu, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, dilaporkan berkata, kerajaan akan meminda Perlembagaan Persekutuan bagi menambah seorang lagi Timbalan Speaker Dewan Rakyat yang mungkin daripada pembangkang.

Mohd Rashid dilaporkan berkata, nama calon daripada blok pembangkang dan kerajaan sudah diterima dan jika ada lebih daripada seorang calon, undi belah bahagian akan dijalankan.

Setakat ini dua nama disebut-sebut bakal dicalonkan iaitu Ahli Parlimen Pontian Datuk Seri Ahmad Maslan yang juga calon blok kerajaan dan Ahli Parlimen Teluk Intan, Nga Kor Ming calon Pakatan Harapan (PH).


Masih awal untuk bincang soal lantikan EXCO – Presiden MCA

JOHOR BAHRU, 13 Mac – Masih terlalu awal untuk membincangkan hal berkaitan calon Exco Kerajaan Negeri Johor susulan kejayaan Barisan Nasional (BN) pada Pilihan Raya Negeri (PRN) Johor semalam, kata Presiden MCA Datuk Seri Dr Wee Ka Siong.

Wee berkata Suruhanjaya Pilihan Raya (SPR) baru sahaja menyampaikan keputusan rasmi PRN Johor kepada Istana Johor, dan proses pertama selepas itu lantikan Menteri Besar perlu berlangsung terlebih dahulu.

“Prosedur biasa ialah mesti dapat perkenan Tuanku (Sultan Johor) dahulu untuk melantik seorang Menteri Besar. Selepas Menteri Besar angkat sumpah barulah proses untuk lantikan ahli mesyuarat kerajaan akan berlaku dan di situ akan ada perbincangan,” katanya pada sidang media di sini hari ini.

PRN Johor berakhir semalam dengan kemenangan besar BN yang terdiri daripada UMNO, MCA dan MIC yang berjaya menawan 40 daripada 56 kerusi Dewan Undangan Negeri manakala Pakatan Harapan memenangi 11 kerusi, Perikatan Nasional memenangi tiga dan Parti Ikatan Demokratik Malaysia (MUDA) serta PKR masing-masing berjaya meraih satu kerusi.

MCA menang empat kerusi iaitu Ling Tian Soon (Yong Peng), Tan Eng Meng (Pekan Nanas), Lee Ting Han (Paloh) dan Tan Chong (Bekok).- BERNAMA


Banjir di Terengganu: 21 mangsa berpindah ke dua PPS pagi ini

KUALA TERENGGANU, 17 Dis – Hujan lebat di beberapa kawasan di Terengganu sejak pagi semalam menyebabkan 21 orang daripada lima keluarga terpaksa berpindah ke dua pusat pemindahan sementara (PPS) di negeri itu.

Sekretariat Jawatankuasa Pengurusan Bencana Negeri Terengganu dalam satu kenyataan memaklumkan PPS pertama yang dibuka pada 1.30 pagi tadi ialah Sekolah Kebangsaan Kasar, Hulu Nerus di daerah Setiu yang menempatkan empat sekeluarga.

“Satu lagi PPS dibuka di daerah Dungun pada 6.30 pagi iaitu Dewan Orang Ramai Kampung Pasir Raja yang menempatkan 17 mangsa daripada empat keluarga.

“Ketika ini, hujan lebat masih berlaku di kebanyakan tempat dan penduduk di kawasan berisiko dinasihatkan agar sentiasa peka dan berpindah segera apabila diarahkan pihak berkuasa,” menurut kenyataan itu.

Dua stesen bacaan itu ialah di Sungai Dungun di Pasir Raja setinggi 37.56 meter (m) berbanding paras bahaya 37.5 m dan Sungai Tebak di Jambatan Tebak, Kemaman setinggi 18.89 m mengatasi paras bahaya 18.5 m.

Selain itu, dua jalan di daerah Kemaman juga ditutup setakat ini kepada semua kenderaan ringan iaitu Jalan Pelatoh ke Lubuk Lesung kerana dinaiki air setinggi 0.4 m dan Jambatan Lama Teladas berikutan arus yang deras.

Orang ramai dinasihatkan agar menggunakan laluan alternatif dan tidak mengambil risiko melalui jalan yang ditutup bagi mengelak sebarang kejadian tidak diingini.- BERNAMA


PM ucap selamat menyambut Thaipusam

KUALA LUMPUR 28 Jan. – Perdana Menteri Tan Sri Muhyiddin Yassin mengucapkan selamat menyambut perayaan Thaipusam kepada semua penganut agama Hindu di negara ini yang akan meraikan perayaan itu hari ini.

Menurutnya, Thaipusam adalah salah satu upacara keagamaan bagi penganut agama Hindu di seluruh dunia dan diraikan pada bulan ‘Thai’, iaitu bulan ke-10 dalam kalendar Tamil.

“Pada kebiasaannya upacara ini disambut di Malaysia dengan perarakan penganut agama itu ke kuil-kuil Hindu membawa pedati arca Dewa Murugan, kavadi dan juga ‘paal koodam’ yang mengandungi susu.

“Tahun ini, sambutannya terpaksa dibuat secara bersederhana tanpa perarakan besar seperti tahun-tahun sebelumnya, bagi mengekang penularan wabak COVID-19,” katanya menerusi kenyataan di laman Facebook rasmi beliau.

Perdana Menteri berharap semoga sambutan Thaipusam tahun ini akan terus memupuk semangat perpaduan sesama rakyat berbilang kaum dan agama serta mengekalkan keharmonian dan kemakmuran Malaysia.

Beliau seterusnya mengucapkan terima kasih kepada semua penganut agama Hindu kerana mematuhi prosedur operasi standard (SOP) dengan meneruskan upacara keagamaan ini mengikut norma baharu di kediaman masing-masing.


Hampir 7,000 pegawai, pakar perubatan KKM letak jawatan sejak 2018 – Lukanisman

Beliau berkata antara alasan peletakan jawatan itu ialah untuk berkhidmat dalam sektor swasta dan badan berkanun, atas sebab peribadi, menerima tawaran menjadi pensyarah institusi pengajian awam dan swasta, melanjutkan pelajaran, masalah kesihatan, berhijrah ke luar negara serta membuka klinik atau farmasi sendiri.

“KKM turut ambil maklum isu berbangkit peletakan jawatan ini disebabkan suasana atau persekitaran kerja di kementerian.. Saya lihat isu ini adalah universal, kita tidak dapat halang mereka berhijrah untuk pendapatan yang lebih baik dan persekitaran kerja yang lebih kondusif,” katanya.

Beliau berkata demikian bagi menjawab soalan Senator Ir Md Nasir Hashim yang mahu kementerian menyatakan apakah punca doktor dan ahli farmasi mengambil keputusan berhenti daripada perkhidmatan di hospital kerajaan dalam sesi pertanyaan bagi jawab lisan di Dewan Negara hari ini.

Lukanisman pada masa sama mengakui terdapat juga pegawai yang menyatakan alasan peletakan jawatan mereka kerana merasakan diri dibuli ketika bertugas selain tekanan tugas yang berat sehingga merasakan KKM tidak mampu menjaga kebajikan pekerja.

“Bagaimanapun untuk kes-kes seperti ini, kita sedia membantu mereka dan beri peluang untuk bertugas.. KKM juga sedang mencari solusi berkaitan insiden buli sehingga membawa kepada peletakan jawatan.. buat masa ini kita sudah ada sistem iaitu pegawai boleh memanjangkan aduan mereka sekiranya terdapat masalah atau isu dalam fasiliti KKM,” katanya.


Mesyuarat Jawatankuasa RTG minggu depan, kaji keperluan atlet negara

BUTTERWORTH, 10 Jun – Jawatankuasa Road to Gold (RTG) akan bermesyuarat pada minggu hadapan bagi membincangkan dan mengkaji keperluan atlet negara sekali gus memastikan peluang Malaysia mendapat pingat emas tetap cerah, menurut Menteri Belia dan Sukan Hannah Yeoh.

Susulan luahan rasa kecewa jaguh berbasikal trek negara Datuk Mohd Azizulhasni Awang terhadap Majlis Sukan Negara (MSN) yang masih gagal menyediakan sistem sokongan lengkap di sini sebagai persiapan menghadapi Sukan Olimpik 2024 di Paris, Yeoh berkata pihak kementerian mengambil perhatian serius permintaan atlet negara tersebut.

“Saya telah hubungi Azizul menerusi koordinator kami Datuk Stuart Ramalingam dan kami akan usahakan yang terbaik untuk atlet kita untuk pastikan peluang Malaysia dapat pingat emas itu cerah,” katanya kepada wartawan selepas merasmikan Program Malaysia [email protected] di PPR Taman Bagan Jaya di sini hari ini.

Mengulas berkenaan program hari ini, Yeoh berkata ia merupakan inisiatif baharu Kementerian Belia dan Sukan (KBS) menerusi Jabatan Belia dan Sukan Negara (JBSN) dengan sokongan Kementerian Pembangunan Kerajaan Tempatan (KPKT) bagi merealisasikan hasrat membudayakan sukan dalam kalangan masyarakat khususnya di komuniti Projek Perumahan Rakyat (PPR) dan Projek Perumahan Awam (PPA).

Dengan pengisian aktiviti senamrobik atau zumba, beliau berkata objektif program adalah untuk menggalakkan gaya hidup aktif dan sihat dalam kalangan masyarakat terutamanya melibatkan komuniti PPR dan PPA, selain mengukuhkan perpaduan, keharmonian dan kesejahteraan komuniti.

“Untuk fasa pertama ini, program zumba ini akan berjalan setiap Sabtu atau Ahad selama 30 minggu di dua PPR terpilih melibatkan enam negeri iaitu Pulau Pinang, Selangor, Negeri Sembilan, Kelantan, Terengganu dan Kedah.

“Kos jurulatih akan dibayar oleh KBS untuk 30 minggu iaitu sehingga Disember 2023 dengan sasaran penyertaan keseluruhan seramai 36,000 orang,” katanya, sambil menambah bahawa fasa kedua program ini akan melibatkan Kuala Lumpur, Sabah dan Sarawak.


Kerajaan sentiasa hargai sumbangan pekerja Keluarga Malaysia

Beliau berkata tema Hari Pekerja tahun ini ‘Pekerja Tonggak Keluarga Malaysia Dalam Pemulihan Negara’ mencerminkan aspirasi kesepaduan, kesepakatan dan jalinan kerjasama Keluarga Malaysia untuk bersama berganding bahu memulihkan ekonomi negara.

“Selamat Hari Pekerja saya ucapkan kepada semua warga pekerja yang diyakini akan kekal berdaya tahan dan terus menjadi rakan strategik dalam membangunkan ekonomi negara,” katanya menerusi hantaran di Facebook beliau hari ini. – BERNAMA


APMM tahan empat nelayan, rampas 20 set bubu naga

IPOH 22 Jun – Agensi Penguatkuasaan Maritim Malaysia (APMM) menahan sebuah bot nelayan tempatan bersama empat nelayan dan merampas 20 set bubu naga kira-kira 1.8 batu nautika barat laut muara Kuala Kurau, Kerian, Ahad lepas.

Pengarah Zon Maritim Kuala Kurau Komander Maritim Mohd Sharenliza Ghazali berkata bot nelayan berkenaan dikesan bot penguat kuasa APMM semasa rondaan rutin kira-kira 6.45 petang.

Beliau berkata semasa ditahan, bot nelayan tempatan yang dinaiki dua warga tempatan dan dua warga Indonesia berkenaan sedang melakukan aktiviti perikanan.

“Hasil pemeriksaan mendapati kesemua nelayan berumur lingkungan 14 hingga 50 tahun. Pemeriksaan lanjut mendapati dua warga Indonesia berkenaan telah tamat tempoh permit kerja.

“Hasil siasatan ke atas bot telah menemukan 20 set bubu naga bernilai RM1,400 yang disyaki digunakan untuk menangkap hasil laut,” katanya dalam satu kenyataan di sini hari ini.

Mohd Sharenliza berkata kesemua nelayan bersama bot serta peralatan bubu naga dibawa ke Jeti Zon Maritim Kuala Kurau untuk disiasat di bawah Seksyen 11(3)(b) Akta Perikanan 1985 kerana memiliki peralatan menangkap ikan yang tidak dilesenkan.

Katanya, kedua-dua warga Indonesia itu juga akan disiasat di bawah Akta Imigresen 1959/1963 kerana menggunakan dokumen pengenalan diri yang telah tamat tempoh.


Berbaju raya tebar 2,000 roti canai

AYER KEROH 30 April – Meskipun berkebaya, seorang wanita dilihat tidak kekok menebar roti canai pada Majlis Rumah Terbuka Aidilfitri Kerajaan Megeri Melaka di Pusat Dagangan Antarabangsa Melaka (MITC), di sini, semalam.

Dia berkata, teknik tebaran roti canai itu dipelajari daripada arwah suaminya pada 2016 dan ia menjadi sumber rezeki buatnya bersama dua anak hingga ke hari ini.

“Pada awalnya kami hanya berniaga di tepi jalan sahaja, dan selepas mendapat rezeki lebih, saya akhirnya dapat mengusaha sebuah kedai makan yang menjadi sumber pendapatan untuk saya sekeluarga,” katanya kepada Melaka Hari Ini.

“Memang agak penat, tetapi kami seronok melihat pengunjung yang tidak putus-putus beratur bagi merasai keenakan ‘Roti Canai Hari Ini’ yang dibawakan oleh Melaka Hari Ini pada majlis ini,” ujarnya.

Sementara itu, ditanya mengenai rahsia kesedapan roti canai, Nurul Syafiqah berkata, semuanya bergantung kepada teknik tebaran bagi menghasilkan roti canai yang lembut dan enak.


Lebih ramai pegawai akan digerakkan ke peringkat negeri, segerakan permohonan subsidi penternak ayam – MAFI

PUTRAJAYA, 24 Mei – Kementerian Pertanian dan Industri Makanan (MAFI) akan menghantar lebih ramai pegawainya ke peringkat negeri bagi mempercepatkan bayaran subsidi kepada penternak ayam dalam usaha meningkatkan pengeluaran domestik.

Dalam satu kenyataan, MAFI memaklumkan setakat ini hanya RM50 juta subsidi telah dibayar walaupun sebanyak RM729.43 juta subsidi disediakan di bawah Skim Kawalan Harga Keluarga Malaysia sejak 5 Feb lepas, selaras penetapan harga siling ayam standard pada harga RM8.90 per kilogram.

“Semua penternak yang memenuhi syarat diminta untuk kemukakan permohonan supaya tuntutan dapat disalurkan dalam tempoh yang telah dijanjikan,” tegas kementerian itu.

Keputusan ini antara yang dicapai dalam sesi libat urus Menteri Pertanian dan Industri Makanan Datuk Seri Dr Ronald Kiandee, semalam, bersama 12 pemain industri dan persatuan penternak antaranya Leong Hup Poultry Farm Sdn Bhd, HLRB Broiler Farm Sdn Bhd, PWF Corporation Bhd dan Persatuan Penternak Ayam Negeri Selangor.

Kementerian itu berkata, bagi merancakkan lagi aktiviti pengeluar makanan, Jabatan Perkhidmatan Veterinar (JPV) juga akan terus mempermudah dan mempercepatkan proses tuntutan subsidi penternak ayam.

Menurut MAFI pihak industri yang terlibat dalam sesi libat urus turut menyatakan komitmen untuk terus membekalkan ayam bagi keperluan pasaran tempatan.


Solat jemaah di Negeri Sembilan ikut aturan sejadah saiz besar – MB

SEREMBAN, 23 Mac – Kerajaan Negeri Sembilan menetapkan penjarakan fizikal ketika mendirikan solat berjemaah dan wirid di semua masjid dan surau di negeri ini mengikut aturan sejadah bersaiz besar iaitu 0.6 meter lebar x 1.2 meter panjang mulai 1 April ini.

Menteri Besar Datuk Seri Aminuddin Harun berkata selain menjaga penjarakan fizikal satu meter, jemaah yang dibenarkan masuk ke masjid dan surau adalah lelaki, wanita dan kanak-kanak, warga tempatan dan bukan warganegara serta penduduk tetap yang telah lengkap menerima vaksin COVID-19.

“Jemaah yang hadir juga perlu memastikan dalam keadaan sihat, tiada gejala seperti demam, batuk, selesema atau sebagainya. Jemaah tidak dibenarkan untuk bersalaman atau melagakan penumbuk.

“Satu sejadah hanya untuk seorang sahaja, jemaah boleh rapatkan sejadah tapi tidak boleh berkongsi dalam keadaan pandemik ini, jemaah juga perlu membawa sejadah sendiri, pakai pelitup muka dan imbas Mysejahtera,” katanya pada sidang media selepas mempengerusikan mesyuarat Exco di sini hari ini.

Beliau berkata bagi aktiviti pengajian ilmu seperti kelas takmir, kuliyah atau ceramah, qiamullail, tadarus, iktikaf serta program komuniti seperti penyampaian bantuan majlis berbuka puasa turut dibenarkan dengan menjaga penjarakan fizikal.

Selain itu takbir hari raya di masjid, surau dan takbir dari rumah ke rumah juga dibenarkan dengan menjaga penjarakan fizikal serta mematuhi prosedur operasi standard (SOP) yang dikuatkuasakan.

Beliau berkata aktiviti sosial seperti kenduri kahwin, majlis sambutan hari kebesaran Islam, program komuniti seperti gotong-royong turut dibenarkan dengan segala SOP terperinci boleh disemak di laman sesawang www.jheains.gov.my.

Pada 8 Mac lepas, Perdana Menteri Datuk Seri Ismail Sabri Yaakob dilapor mengumumkan aktiviti solat berjemaah di masjid dan surau serta upacara sembahyang di rumah ibadat selain Islam, boleh dilaksanakan tanpa penjarakan fizikal bermula Fasa ‘Peralihan Ke Endemik’ mulai 1 April ini.

Dalam perkembangan lain, Aminuddin berkata seramai 11 keluarga Orang Asli suku Temuan dari Kampung Pelebar, Labu di sini menerima pembayaran ex-gratia (sagu hati) daripada syarikat pemaju perumahan, Matrix Concept keseluruhan berjumlah RM840,000.

Pembayaran berkenaan sebagai penyelesaian kepada tuntutan tanah oleh 11 keluarga berkenaan sejak 2017 walaupun keputusan mahkamah memihak kepada Matrix Concepts.- BERNAMA


Seorang maut, seorang parah akibat bahan letupan buatan sendiri

SIBU 10 Jun – Seorang penunggang motosikal maut manakala pemboncengnya cedera parah selepas sejenis bahan letupan yang dibawa mereka meletup dalam kejadian berhampiran rumah panjang di Jalan Sungai Pidi, Meradong petang semalam.

Ketua Polis Daerah Meradong Deputi Superintendan Sekam Anoi berkata, Lawrence Lujang, 23, mati di tempat kejadian manakala pemboncengnya yang dikenal pasti sebagai Ching Lamba, 53, cedera parah di bahagian kaki serta paha, dan kini dirawat di Hospital Sarikei.

“Polis telah menerima panggilan daripada orang awam pada kira-kira 6.24 petang, memaklumkan telah mendengar bunyi letupan kuat di jalan itu yang menuju ke rumah panjang Mandau di Bakong,” katanya dalam kenyataan, di sini hari ini.

Menurutnya, siasatan awal mendapati bahan letupan yang dibawa kedua-dua lelaki berkenaan merupakan buatan sendiri dan dipercayai digunakan untuk memburu binatang di hutan berdekatan.

“Polis memandang serius perbuatan ini yang bukan sahaja membahayakan diri sendiri tetapi juga orang ramai,” katanya, menambah kes disiasat menurut Seksyen 5 Akta Bahan Letupan 1957.


Gim kembali beroperasi kecuali di negeri Fasa Satu – MKN

KUALA LUMPUR 18 Sept – Semua pusat gimnasium, kecuali di negeri yang masih berada dalam Fasa Satu Pelan Pemulihan Negara (PPN), kini dibenarkan kembali beroperasi, namun terhad untuk penggunaan individu yang telah melengkapkan vaksinasi COVID-19.

Perkara itu dinyatakan dalam kemas kini prosedur operasi standard (SOP) dikeluarkan Majlis Keselamatan Negara (MKN) yang dimuat naik di telegram rasmi mereka.

Menteri Belia dan Sukan Datuk Seri Ahmad Faizal Azumu dalam perkongsian di laman Twitter beliau mengingatkan semua pihak supaya mengikuti SOP yang ditetapkan.

“Gimnasium kini dibuka untuk operasi. Sila ikuti SOP dan terutamanya garis panduan pengudaraan. Nikmati kehidupan sihat!,” katanya sambil berkongsi infografik MKN yang dikemas kini pada Jumaat.

Mengikut SOP itu, pengoperasian semua fasiliti sukan dan rekreasi tertutup (indoor) dibenarkan dalam Fasa Dua dan Tiga PPN, dengan pematuhan 50 peratus kapasiti penggunaan atau kawasan dengan kawalan penyeliaan.

Kehadiran pekerja pula adalah tidak melebihi 60 peratus tenaga kerja merangkumi pengurusan dan operasi untuk Fasa Dua dan 80 peratus untuk Fasa Tiga.

Hanya individu yang telah lengkap vaksinasi boleh menggunakan kemudahan itu dan mereka dibenarkan membawa anak-anak berusia 17 tahun dan ke bawah bagi aktiviti tersebut dengan pematuhan SOP yang ketat.

Bagaimanapun, pengoperasian semua fasiliti sukan dan rekreasi terbuka (outdoor) dan tertutup awam adalah tertakluk kepada Pihak Berkuasa Tempatan (PBT) atau pihak berkuasa berkaitan.

Sementara itu, di bawah Fasa Empat PPN semua fasiliti sukan dan rekreasi komersial adalah dibenarkan beroperasi dengan kapasiti 100 peratus merangkumi penggunaan pelanggan atau pengguna dan kehadiran pekerja.

Waktu operasi pula adalah tertakluk kepada syarat lesen, sementara pengoperasian fasiliti sukan dan rekreasi awam di Fasa Empat juga tertakluk kepada PBT dan pihak berkuasa berkaitan.

Manakala di bawah Fasa Satu PPN, pengoperasian semua fasiliti sukan dan rekreasi tertutup, kecuali gimnasium dan pusat kecergasan, dibenarkan dengan pematuhan 50 peratus kapasiti penggunaan atau kawasan dengan kawalan penyeliaan.


LIMA’21 tetap tidak diadakan walaupun secara maya

KUALA LUMPUR 5 Mac. – Pameran Maritim dan Aeroangkasa Antarabangsa Langkawi 2021 (LIMA’21) tetap tidak akan diadakan pada tahun ini walaupun ada permintaan untuk ia dilaksanakan secara maya, kata Menteri Kanan Pertahanan Datuk Seri Ismail Sabri Yaakob.

Beliau berkata, pihaknya banyak menerima cadangan untuk melaksanakan penganjuran LIMA’21 yang sebelum ini telah dibatalkan berikutan penularan wabak COVID-19 termasuklah untuk diadakan secara maya dan LIMA seterusnya akan diadakan pada 2023.

“Selain itu, ramai orang menganggap bahawa tahun 2023 itu, (pemberian) vaksin COVID-19 di seluruh dunia telah selesai. Kita pun berkemungkinan semua telah dapat vaksin waktu itu (2023) maka peluang membuka (penyertaan LIMA) itu lebih besar untuk dilaksanakan,” katanya.

Beliau berkata demikian kepada Bernama ketika diminta mengulas perkembangan lanjut penganjuran pameran LIMA’21 selepas menjadi tetamu jemputan program ‘Ruang Bicara : Setahun Malaysia Prihatin’ terbitan Bernama TV di sini malam tadi.

Ia terpaksa dibatalkan berikutan COVID-19 yang melanda dunia ketika ini telah memberikan impak besar bukan sahaja kepada Malaysia tetapi juga di seluruh dunia, dan wabak ini dilihat masih belum dapat ditangani sepenuhnya.

“Pihak saya masih lagi menunggu keputusan daripada bahagian dasar untuk mengkaji dan melihat terlebih dahulu mengenai cadangan penganjuran DSA pada tahun berkenaan (tahun 2022),” katanya.

Acara mega itu, antara lainnya akan menumpukan segmen yang bukan setakat berkaitan platform pertahanan tetapi juga pertahanan siber, sistem kawalan jarak jauh, penjagaan kesihatan di medan perang selain menyediakan pelbagai peluang bagi pakatan strategik, kerjasama perniagaan dan jaringan antara penggiat utama pertahanan dengan agensi keselamatan dan kerajaan.


Masyarakat perlu anggap diri sendiri sebagai ‘frontliners’

MUAR 8 Ogos – Masyarakat perlu menganggap diri sendiri sebagai “petugas barisan hadapan” dan terus mengamalkan norma baharu dalam usaha membantu kerajaan memerangi penularan COVID-19, kata Tan Sri Muhyiddin Yassin.

“Justeru, kesedaran kawalan kendiri yang tinggi baik di tempat kerja, tempat-tempat awam, tempat ibadat mahupun di rumah perlu ada dalam diri ahli masyarakat pada setiap masa,” kata Ahli Parlimen Pagoh itu.

“Sebagai warganegara yang bertanggungjawab dalam memutuskan rantaian COVID-19, saya menyeru anda semua terus mempraktikkan amalan kebiasaan baharu dengan mematuhi garis panduan seperti yang dikeluarkan oleh Kementerian Kesihatan Malaysia,” kata beliau ketika berucap pada majlis pelancaran Kempen Pembudayaan Norma Baharu di Kompleks Sukan Pagoh, di sini, hari ini.


Kaligrafi gergasi, kuih Chang jadi tarikan di Karnival Kebudayaan Tradisional Cina 2023

AYER KEROH 17 Jun – Sekumpulan sukarelawan di Ayer Keroh menerima pengiktirafan daripada ‘Malaysia Book of Records’ (MBOR) selepas berjaya menghasilkan Kaligrafi Peribahasa Cina yang terbesar dan terpanjang.

Kaligrafi tersebut dihasilkan oleh Pengerusi Karnival Kebudayaan Tradisional Cina 2023, Daren Koh Boon Wah bersama 40 sukarelawan di atas kain kanvas sepanjang 200 kaki.

Menurut Daren, kaligrafi peribahasa yang ditulis membawa maksud semangat, adil dan kuat yang mana ia dihasilkan bersempena Karnival Kebudayaan Tradisional Cina 2023, yang diadakan di sebuah restoran di Taman Muzaffar Syah, di sini, hari ini.

Jelas Daren, selain kaligrafi, karnival itu diserikan dengan pelbagai pengisian dan aktiviti antaranya pertandingan Catur Cina dan demonstrasi membuat kuih Chang.

“Selain itu, menerusi karnival ini juga kita membuat pertunjukan dan mengajar pengunjung cara membuat kuih Chang sebelum diedarkan kepada 2,000 masyarakat setempat,” katanya ketika ditemui pada majlis itu.

Hadir sama, Exco Pembangunan Usahawan, Koperasi dan Hal Ehwal Pengguna negeri, Allex Seah Shoo Chin, Timbalan Exco Kemajuan Desa, Pertanian dan Keterjaminan Makanan, Low Chee Leong dan Ahli Dewan Undangan Negeri (Adun) Ayer Keroh, Kerk Chee Yee.


Agong dan Permaisuri tiba di Melaka

BANDARAYA MELAKA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan mencemar duli berangkat bagi memulakan lawatan dua hari ke Melaka.

Keberangkatan tiba baginda berdua di Lapangan Terbang Antarabangsa Melaka (LTAM) pada jam 11.25 pagi tadi disambut Yang di-Pertua Negeri, Tun Seri Setia Mohd Ali Mohd Rustam dan isteri, Toh Puan Asmah Abd Rahman.

Turut hadir menyambut ketibaan pasangan diraja itu, Ketua Menteri Melaka, Datuk Seri Utama Sulaiman Md Ali dan isteri, Datin Seri Utama Munira M Yusop.

Hadir sama, Setiausaha Kerajaan Negeri, Datuk Zaidi Johari; Speaker Dewan Undangan Negeri (DUN), Datuk Wira Ibrahim Durum; EXCO Kanan Pelaburan negeri, Datuk Seri Ab Rauf Yusoh.

Baginda berdua diiringi Tun Mohd Ali dan Toh Puan Asmah berangkat ke Hotel Doubletree di sini bagi menerima menghadap sembah barisan Ahli Majlis Mesyuarat Kerajaan Negeri (MMKN).

Pada sebelah petang, Al-Sultan Abdullah dan Tunku Azizah dijangka berangkat ke Bazar Ramadan Peringgit sebelum menghadiri Majlis Berbuka Puasa dan menunaikan solat Maghrib di Masjid Al-Azim.


Lindungi aktiviti pemalsuan cukai jualan minyak sawit: Individu bergelar ‘Datuk’ ditahan SPRM

KOTA KINABALU, 20 Mei – Seorang bergelar ‘Datuk’ ditahan Suruhanjaya Pencegahan Rasuah Malaysia (SPRM) Sabah hari ini, bagi membantu siasatan kes berkaitan tindakan melindungi aktiviti pemalsuan pengisytiharan cukai jualan minyak sawit mentah setiap bulan, kepada Kementerian Kewangan Sabah.

Pengarah SPRM Sabah Datuk S. Karunanithy berkata penahanan suspek itu, susulan tangkapan seorang pegawai kanan dan pesara kerajaan pada 18 Mei lepas, bagi membantu siasatan kes sama.

“Suspek lelaki berusia 66 tahun, yang merupakan bekas penjawat awam itu, ditahan di pejabat SPRM Sabah kira-kira pukul 4 petang tadi ketika hadir memberi keterangan.

Pada masa sama, beliau turut mengingatkan pengusaha kilang kelapa sawit di seluruh Sabah supaya tampil untuk membantu siasatan, kerana mengemukakan pengisytiharan palsu adalah kesalahan di bawah Seksyen 18 Akta SPRM 2009, yang memperuntukkan penjara tidak melebihi 20 tahun dan denda lima kali ganda nilai butiran palsu atau RM10,000 mengikut mana yang lebih tinggi, jika sabit kesalahan.

Pada 18 Mei lepas, seorang pegawai kanan di sebuah jabatan kerajaan negeri dan seorang pesara kerajaan ditahan SPRM Sabah, kerana dipercayai meminta serta menerima rasuah berjumlah kira-kira RM700,000 daripada sebuah syarikat kilang sawit, sebagai balasan untuk melindungi aktiviti pemalsuan pengisytiharan cukai jualan minyak sawit mentah setiap bulan kepada MOF.


ESSCom patahkan kegiatan kumpulan ajaran ‘Wali Tujuh’

Komander ESSCom DCP Hamzah Ahmad berkata suspek ditangkap dalam satu serbuan oleh ESSCom di sebuah rumah pekerja Ladang Bukit Kertam, Kota Kinabatangan di sini.

“Individu tersebut ditahan untuk siasatan lanjut oleh pihak Ibu Pejabat Polis Daerah Kinabatangan kerana disyaki terlibat dengan kegiatan ajaran meragukan dikenali sebagai ‘Wali Tujuh’.

“Beberapa barang peribadi milik seorang daripada individu terbabit antaranya kalendar ramalan, pisau, senjata jenis lastik dan pelbagai tangkal telah dirampas,” katanya dalam kenyataan di sini hari ini.

Menurut Hamzah, berdasarkan risikan awal, kumpulan itu diketuai oleh seorang guru dibantu dua individu dan mula bergiat aktif sejak tiga bulan lepas dengan membawa ajaran ilmu batin dan kebal yang telah berkembang pantas serta menarik minat penyertaan pekerja ladang, khususnya warga asing di sekitar Lahad Datu dan Kinabatangan.

Menurutnya, setakat ini, kumpulan tersebut mempunyai seramai 20 orang pengikut terdiri daripada warga asing yang merupakan pekerja ladang di sekitar daerah tersebut.

“ESSCom ingin menasihatkan orang ramai agar tidak terpengaruh dengan ajaran atau dakyah baharu yang boleh menimbulkan ketidakharmonian dalam kalangan masyarakat setempat.

“Tindakan tegas tanpa kompromi akan diambil terhadap mana-mana individu dan kumpulan yang sengaja mengganggu-gugat ketenteraman awam dan keselamatan di ESS Zone,” katanya. – BERNAMA


Guru diminta elak muat naik rakaman sesi pengajaran dalam kelas

KAJANG, 25 April – Kementerian Pendidikan (KPM) akan mengeluarkan suatu makluman atau garis panduan kepada guru yang membuat rakaman sesi pengajaran dalam kelas dan memuat naiknya di media sosial.

Menteri Kanan Pendidikan Datuk Dr Radzi Jidin berkata ada antara rakaman itu memberi impak serius kepada anak murid, terutama perbuatan mendedahkan pelajar atau anak murid yang sedang belajar.

“Jadi perkara ini kami sedang perincikan, apakah pendekatan paling sesuai dan kami juga telah maklumkan kepada guru untuk mengelak daripada melakukan perbuatan sedemikian kerana kesannya amat besar,” katanya.

Beliau berkata demikian selepas menyempurnakan majlis pelancaran Generational End Game Anti Rokok 18 (GEGAR-18) di Sekolah Menengah Kebangsaan Bandar Seri Putra di sini hari ini. Turut hadir ialah Menteri Kesihatan Khairy Jamaluddin.

Sementara itu berhubung dakwaan peningkatan kadar guru bersara awal, Radzi berkata pihaknya tidak mengesan sebarang perubahan ketara berhubung jumlah guru bersara sejak enam tahun lepas.

“Data kami menunjukkan tidak banyak perbezaan antara kadar trend itu pada 2017 sehingga tahun ini, cuma kami sedang perincikan lagi punca-punca guru bersara awal dan akan memberikan penjelasan lebih mendalam pada waktu terdekat,” jelasnya.

Sebelum ini Timbalan Presiden UMNO Datuk Seri Mohamad Hasan berkata laporan Kesatuan Perkhidmatan Perguruan Kebangsaan Malaysia (NUTP) menganggarkan lebih 10,000 guru membuat pilihan bersara awal setiap tahun kebelakangan ini, jauh melebihi statistik KPM, dan perkara itu disifatkan membimbangkan. – BERNAMA


Kuarantin tiga hari: Menteri perlu patuh syarat ketat

PUTRAJAYA 10 Feb. – Jemaah menteri yang mengadakan lawatan rasmi ke luar negara perlu mematuhi syarat ketat bagi mendapatkan pengecualian memendekkan tempoh kuarantin kepada tiga hari, kata Ketua Pengarah Kesihatan Tan Sri Dr Noor Hisham Abdullah.

Beliau berkata jika gagal mematuhi syarat ditetapkan mengikut Seksyen 29 Akta Pencegahan dan Pengawalan Penyakit Berjangkit 1988 (Akta 342), Perintah Pencegahan dan Pengawalan Penyakit Berjangkit (Pengecualian) 2021, mereka perlu melengkapkan tempoh kuarantin selama 10 hari.

“Apabila Kabinet luluskan, kami akan melihat jadual (lawatan), prosedur operasi standard (SOP) dan (perjalanan) untuk urusan rasmi sahaja serta jadual dikemukakan untuk kedua-dua pihak (dari Malaysia dan negara dilawati).

“Kita juga akan melihat kepada aktiviti-aktiviti yang ringkas, padat dan tidak libatkan orang ramai seperti di tempat awam,” katanya pada sidang media perkembangan COVID-19, di sini semalam.

Dr Noor Hisham berkata pemohon juga perlu menjalani saringan COVID-19 sebelum dan selepas pulang dari lawatan rasmi serta menggunakan pesawat peribadi untuk lawatan berkenaan, manakala penggunaan pesawat komersial tidak akan dipertimbangkan.

“Mereka (jemaah menteri) akan menjalani perintah pemerhatian sekurang-kurangnya tiga hari atau menjalani pengawasan sehingga boleh dilepaskan tanpa membahayakan orang lain. ‘Atau’ itu mungkin tujuh hari, 14 hari atau mungkin dilanjutkan sampai 21 hari,” katanya.

Mengenai lawatan Tan Sri Muhyiddin Yassin ke Jakarta, Jumaat lalu, Dr Noor Hisham berkata, Perdana Menteri telah menjalani ujian saringan COVID-19 sebelum bertolak pada 3 Februari iaitu sebelum berlepas pada keesokan harinya, sebaik tiba di Jakarta dan pulang ke tanah air.

“Ujian calitan juga dijalankan hari ini iaitu hari kelima dan (beliau) akan lengkapkan jadual kuarantin untuk tempoh tujuh hari, jadi tiga campur tujuh bermakna 10 hari,” katanya.

“Contohnya dengan negara jiran, ujian calitan tetap dilakukan tetapi tidak perlu jalani kuarantin. Tetapi sekarang ini jemaah menteri mesti dikuarantin minimum tiga hari atau diletakkan di bawah pengawasan sehingga dilepaskan tanpa membahayakan orang lain,” katanya.

Ditanya sama ada Seksyen 29 Akta 342 berkenaan terpakai kepada orang awam, Dr Noor Hisham berkata, ia boleh dipertimbangkan dengan syarat ketat.

Pada Isnin, warta kerajaan persekutuan yang ditandatangani Menteri Kesihatan Datuk Seri Dr Adham Baba disiarkan menerusi laman sesawang Jabatan Peguam Negara memberi pengecualian kepada jemaah menteri untuk tidak menjalani kuarantin wajib 10 hari berkuat kuasa pada Selasa sehingga 1 Ogos.


Aktiviti sosial sewaktu PKP tidak dibenarkan – PM

KUALA LUMPUR 11 Jan –  Aktiviti sosial melibatkan perkumpulan beramai-ramai seperti kenduri kahwin, persidangan, perarakan keagamaan termasuk Thaipusam, mesyuarat, seminar, kursus dan sukan berkumpulan tidak dibenarkan sama sekali semasa pelaksanaan Perintah Kawalan Pergerakan (PKP).

“Bagaimanapun bagi Perlis dan Sarawak di bawah pelaksanaan PKP Pemulihan (PKP-P), aktiviti sosial adalah dibenarkan, tertakluk kepada pematuhan SOP yang ketat,” katanya dalam perutusan khas yang disiarkan secara langsung di stesen-stesen televisyen tempatan.

Beliau berkata pergerakan rentas negeri sewaktu PKP tidak dibenarkan di seluruh negara manakala bagi kawasan PKP, pergerakan rentas daerah juga tidak dibenarkan.

Perdana Menteri berkata susulan larangan pergerakan merentas negeri dan daerah ini, operasi sekatan jalan raya akan mula berkuatkuasa pada pukul 12.01 tengah malam, Rabu, 13 Jan. – BERNAMA


Sultan Nazrin perkenan solat berjemaah di Perak tanpa penjarakan fizikal mulai Jumaat

IPOH, 23 Mac – Sultan Perak Sultan Nazrin Shah berkenan membenarkan solat fardhu, Jumaat, jenazah dan tarawih dilaksanakan tanpa penjarakan fizikal di negeri ini, dengan bilangan jemaah ditentukan mengikut keluasan ruang masjid atau surau, bermula waktu Subuh pada hari Jumaat ini.

Baginda bertitah bagi kalangan para pelajar terutamanya di sekolah asrama penuh pula, demi melindungi keselamatan mereka, pengetua sekolah dan pengetua pusat-pusat pengajian diberikan budi bicara untuk mengadakan solat Jumaat dalam surau, bangunan atau kawasan sekitar institusi masing-masing.

Sultan Nazrin bertitah walaupun Perak lazimnya menetapkan 20 rakaat solat Tarawih, bagi meminimumkan risiko jangkitan dalam tempoh Fasa Peralihan Ke Endemik, Jawatankuasa dan Pegawai Masjid diberikan budi bicara menentukan bilangan rakaat solat Tarawih yang difikirkan munasabah untuk dilaksanakan di masjid dan surau masing-masing.

“Bagi meminimumkan tempoh pendedahan jemaah kepada udara yang terperangkap dalam bangunan, tazkirah yang dibenarkan selepas solat witir hendaklah tidak melebihi 30 minit.

Program qiamullail dan iktikaf pada waktu malam di masjid dan surau dibenarkan, dengan mengambil langkah-langkah preventif jangkitan berpandukan nasihat Jabatan Kesihatan,” titah Baginda pada sesi sembah taklimat aktiviti masjid dan surau di negeri Perak sempena Fasa Peralihan ke Endemik di bangunan Setiausaha Kerajaan Negeri Perak di sini hari ini.

Titah Baginda aktiviti Tadarus Al-Quran, kuliah dan kelas pengajian juga dibenarkan di masjid serta surau, dan hidangan berbuka puasa, hidangan selepas tarawih (moreh) serta hidangan sahur juga dibolehkan dengan penyediaan makanan bungkus, dan tidak dibenarkan jamuan secara hidangan terbuka terutama selepas tarawih.

“Jabatan Agama Islam dan Adat Melayu Perak hendaklah mengeluarkan pekeliling terperinci kaedah dan tatacara pengurusan aktiviti di masjid dan surau, merangkumi perkara-perkara menyentuh tahap kebersihan dan sanitasi,” titah Baginda.

Baginda bertitah aktiviti-aktiviti, pengurusan dan kesan terhadap perkara-perkara yang diperkenankan pada hari ini, akan dipantau secara teliti terutama oleh Majlis Keselamatan Negara dan Jabatan Kesihatan, dengan bantuan dan kerjasama Orang Besar Jajahan, Pegawai Daerah, dan Pegawai Tadbir Agama.

Titah Baginda hasil daripada kelonggaran di bulan Ramadan ini akan menjadi penentu dan panduan kepada aktiviti yang akan diperkenankan bagi sambutan Hari Raya, yang akan diumumkan Baginda sendiri pada waktu sesuai, setelah Baginda berpuas hati bahawa risiko jangkitan berjaya diminimumkan dan dapat dibendung secara berkesan.

Sementara itu susulan peratus yang menerima suntikan dos penggalak di Perak masih rendah, terutama dalam kalangan penduduk di luar bandar dan umat Islam, Sultan Nazrin bertitah Orang Besar Jajahan dan Pegawai Tadbir Agama Daerah hendaklah berperanan aktif menyedarkan rakyat di luar bandar akan pentingnya ditingkatkan daya tahan tubuh atau imuniti untuk menangani wabak COVID-19. – BERNAMA


Sukan Sea: Sasaran 31 pingat emas realistik – Ahmad Faizal

IPOH, 24 April – Sasaran 31 pingat emas ditetapkan pada temasya Sukan SEA Hanoi, Vietnam adalah realistik dan berdasarkan kepada penelitian khusus yang dilakukan pelbagai pihak, kata Menteri Belia dan Sukan Datuk Seri Ahmad Faizal Azumu.

“Sasaran ini bukan secara suka-suka, ia dibuat melibatkan penilaian pelbagai perkara termasuk pertimbangan terhadap prestasi atlet negara lain yang bertanding pada temasya kali ini.

“Walaupun saya sendiri berharap kita dapat rangkul lebih daripada sasaran pingat emas yang ditetapkan, namun ia bergantung sepenuhnya kepada usaha dan semangat atlet kita,” katanya kepada pemberita selepas program Singgah Sahur Bersama Media dan Belia negeri Perak di sini hari ini.

Penganalisis sukan Dr Pekan Ramli sebelum ini dilapor berkata sasaran 31 pingat emas dilihat sebagai satu langkah selamat dan sewajarnya ditingkatkan berdasarkan penyertaan 612 atlet negara pada temasya yang dijadual berlangsung pada 12 hingga 23 Mei.

Justeru, Ahmad Faizal berharap para atlet negara memberikan sepenuh penumpuan dalam meningkatkan prestasi bagi menghadapi temasya itu serta kejohanan lain yang lebih besar.

“Ini kerana momentum itu dilihat amat penting dalam memberi tonik untuk dibawa ke kejohanan yang lebih besar seperti Sukan Asia dan Sukan Komanwel,” katanya.

Beliau berkata pihak pengurusan juga perlu yakin dengan kemampuan atlet negara meskipun terdapat sukan yang menghantar muka-muka baharu bagi tujuan pendedahan pada temasya kali ini.- BERNAMA


KPDNHEP cuba atasi harga durian melambung

PENGKALAN BATU 12 Julai – Kementerian Perdagangan Dalam Negeri Dan Hal Ehwal Pengguna (KPDNHEP) kini sedang mencari mekanisme terbaik dalam menyelesaikan isu harga durian yang didakwa keterlaluan.

Timbalannya Datuk Rosol Wahid berkata, beberapa perkara harus dilihat selain pihaknya juga perlu mendapatkan pandangan pakar dari Kementerian Pertanian dan Industri Makanan dalam soal kawalan penetapan harga bagi durian.

Beliau berkata demikian pada sidang media selepas mengadakan Program ‘Walkabout’ Pemantauan Harga Barang di Pasar Awam Majlis Bandaraya Melaka Bersejarah (MBMB), di sini, hari ini.

Hadir sama, Pengerusi Jawatankuasa Perpaduan, Hubungan Masyarakat, Tenaga Kerja dan Hal Ehwal Pengguna Datuk Ar Ismail Othman dan Pengerusi Jawatankuasa Pertanian, Penternakan, Pembangunan Usahawan dan Koperasi negeri Datuk Norhizam Hassan Baktee serta Pengarah KPDNHEP Melaka Norena Jaafar.

Menurut beliau, situasi menang-menang di antara peniaga dan pengguna akan menjadi keutamaan pihaknya dalam mencari kaedah terbaik bagi penyelesaian isu harga durian.


Ahli Parlimen terima dos penggalak bermula esok

Timbalan Yang Dipertua Dewan Rakyat Datuk Mohd Rashid Hasnon dalam pemakluman berkata sesi pemberian dos penggalak akan bermula 9.30 pagi di dewan bankuet Parlimen.

“Bagi melindungi Ahli-ahli Yang Berhormat yang mempunyai tanggungjawab untuk kerap bersama rakyat dan berisiko mendapat jangkitan COVID-19, maka KKM akan memberikan dos penggalak kepada Ahli-ahli Yang Berhormat,” katanya sambil menambah tarikh pemberian dos penggalak seterusnya akan ditetapkan kemudian.

Sementara itu, sempena sambutan Deepavali pada Khamis, Mohd Rashid berkata adalah dicadangkan supaya mesyuarat Dewan Rakyat pada Rabu bersidang berterusan dari 10 pagi hingga 2 petang.

Sehubungan itu, Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin bangkit mencadangkan usul berhubung perkara itu mengikut Peraturan Mesyuarat 12 (1).

“Mengikut Peraturan Mesyuarat 12 (1), saya mohon mencadangkan mesyuarat pada hari Rabu, 3 Nov 2021 bersidang dari pukul 10 pagi hingga 2 petang,” katanya dan usul itu kemudian disokong Timbalan Menteri Dalam Negeri Datuk Seri Ismail Mohamed Said. – BERNAMA


Eks Rembia: Uji tahap kesiapsiagaan agensi penyelamat

REMBIA 27 Oktober – 50 peserta aktiviti senamrobik antara mangsa yang mengalami kecederaan selepas sebuah helikopter membawa 15 penumpang terhempas di Klinik Kesihatan Rembia.

Akibat kejadian itu suasana ceria di perkarangan Klinik Kesihatan berkenaan bertukar cemas dengan jeritan puluhan mangsa yang parah meminta bantuan untuk diselamatkan.

Sementara menunggu pasukan penyelamat tiba ada dalam kalangan mangsa yang mengalami kecederaan ringan membantu dan memberikan rawatan awal kepada rakan mereka yang parah.

Beberapa minit kemudian lokasi berkenaan dipenuhi kenderaan penyelamat khusus ambulans bertali arus membawa mangsa yang parah untuk dikejarkan ke hospital bagi diberikan rawatan lanjut.

Situasi itu adalah antara detik cemas sepanjang Latihan Simulasi Bencana Alor Gajah, berlangsung di Klinik Kesihatan Rembia, di sini, hari ini.

Ketua Koordinator Latihan Simulasi, Dr Khamarul Ariffin Arif berkata latihan itu bukan hanya menguji kesiapsiagaan setiap agensi terlibat, sebaliknya memberikan pendedahan kepada pasukan penyelamat mengenai situasi sebenar ketika berlaku bencana.

“Jadi platform ini untuk kumpul mereka (agensi terlibat) dalam satu latihan menguji kesiapsiagaan di Negeri Melaka, ia bukan saja berlaku di Klinik rembia melibatkan beberapa hospital di negeri ini.

“Kita mahu lihat maklumat semasa simulasi atau latihan ini sampai ke pengarah kesihatan negeri atau tidak, sebab itu kita uji semua sektor kesihatan sama ada klinik ataupun hospital.

“Biarpun kita buat latihan tetapi perkhidmatan biasa klinik kesihatan masih diteruskan, rawatan pesakit masih diberikan seperti biasa cumanya lebih teratur kerana kita mahu menguji juga semua sistem kesihatan,” katanya.

Beliau berkata demikian pada sidang media selepas Program Latihan Simulasi Bencana Alor Gajah yang turut dihadiri Ketua Polis Daerah Alor Gajah merangkap Komandan Operasi, Superintendan Arshad Abu.

Program anjuran bersama Jabatan Penerangan Malaysia Negeri Melaka (JaPen) itu melibatkan warga kerja Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam (APM) serta agensi-agensi kerajaan lain.

Sementara itu Arshad berkata, simulasi tersebut menggariskan beberapa tindakan agar tidak berlaku pertindihan antara agensi penyelemat yang terlibat dalam menguruskan bencana di negeri ini.

“Kita laksanakan beberapa simulasi melibatkan agensi penyelama dengan KKM memilih Klinik Kesihatan Rembia bukan hanya untuk menguji warga kerja mereka, malah anggota PDRM, Bomba dan APM.

“Latihan pengurusan bencana ini juga mendapat persetujuan Majlis Keselamatan Negara (MKN) 2020 selaras dengan garis panduan disediakan mengikut prosedur operasi standard (SOP) ditetapkan,” katanya.


‘Syurga’ buat peminat kopi

BANDARAYA MELAKA 6 Feb – Pelbagai jenis kopi diperkenalkan dan 1001 satu cara penyediaan kopi dapat disaksikan di Pesta Kopi Melaka selama dua hari bermula semalam dan hari ini.

Tinjauan Melaka Hari Ini di lokasi pesta terbabit di The Shore Shopping Gallery mendapati pelbagai keunikan ditonjolkan dari satu gerai ke satu gerai lain.

Selain itu, pelbagai jualan barangan penyediaan, aksesori dan produk kopi turut dijual dan semuanya adalah hasil tangan barista dalam kalangan anak tempatan.

Pengunjung yang terlepas peluang pada hari pertama semalam boleh datang pada hari kedua (hari ini), iaitu hari terakhir, dan masuk adalah percuma dari jam 10 pagi hingga 10 malam.

Jadi bagi kaki-kaki kopi, tidak kira kopi kayangan, kopi marhaen, kopitiam atau kopi ikat tepi sekalipun, anda perlu datang beramai-ramai dan rasai kopi buatan anak tempatan di Pesta Kopi Melaka.

Pengunjung pesta kopi juga boleh ke tingkat dua dalam pusat membeli belah The Shore itu untuk membeli barangan vintaj di ‘Serba-Serbi Flea Market’.


Tiga pintu ICQS sempadan Malaysia – Thailand di Kelantan dibuka hari ini

KOTA BHARU, 5 Mei – Tiga pintu Kompleks Imigresen, Kastam, Kuarantin dan Keselamatan (ICQS) sempadan Malaysia-Thailand di negeri ini mula dibuka hari ini bagi tujuan komersial dan lawatan sosial.

Pengarah Jabatan Imigresen Malaysia (JIM) Kelantan Azhar Abd Hamid berkata tiga pintu ICQS tersebut ialah Rantau Panjang, Bukit Bunga dan Pengkalan Kubor.

Beliau berkata individu yang ingin memasuki Thailand dan Malaysia perlu mematuhi prosedur operasi standard (SOP) yang ditetapkan oleh kedua-dua negara tersebut.

“Selain itu, antara syarat yang ditetapkan oleh Kementerian Kesihatan (KKM) termasuklah pengembara dari Thailand perlu lengkap status vaksinasi dan menyediakan dokumen perjalanan yang lengkap,” katanya ketika dihubungi Bernama hari ini.

Semalam Pengarah Imigresen Perlis Khairul Amin Taib berkata pintu sempadan Malaysia-Thailand di Padang Besar turut dibuka hari ini bermula 6 pagi hingga 10 malam setiap hari.- BERNAMA


Mildef perkenal kereta perisai buatan Malaysia

KUALA LUMPUR, 12 Feb. – Mildef International Technologies Sdn Bhd, sebuah syarikat Malaysia yang menyediakan perkhidmatan automotif untuk industri pertahanan di negara ini telah membangunkan kenderaan berperisai mobiliti tinggi empat roda (4×4).

Menurut syarikat itu, kenderaan berperisai Mildef HMAV 4×4 dibangunkan bagi menyelesaikan cabaran sokongan selepas jualan dalam perkhidmatan tentera disebabkan terlalu bergantung kepada pembekal antarabangsa.

“Selepas bertahun-tahun bekerja keras, kami berbesar hati untuk mengatakan bahawa kami telah berjaya membina dua unit prototaip dan ianya bersedia untuk diuji,” kata Ketua Pegawai Eksekutif Datuk Seri Mohd Nizam Kasa dalam satu kenyataan semalam.

Pembangunan HMAV telah dibantu oleh agensi pertahanan Malaysia iaitu Institut Penyelidikan Sains dan Teknologi Pertahanan (Stride) serta Angkatan Tentera Malaysia dalam mengesahkan reka bentuk termasuk pembangunan kenderaan mengikut aplikasi standard ketenteraan.

Syarikat itu telah memberi kontrak kepada pengeluar jentera dan peralatan Amerika Syarikat, Caterpillar untuk membekalkan enjin kenderaan berkenaan, yang disebut sebagai “enjin yang paling mantap dengan teknologi termaju serta lasak yang ada di pasaran.”

Dilengkapi dengan fungsi artileri, grenad dan anti periuk api, ia turut dipasang dengan tenggekan senjata kawalan jauh yang membolehkan turet senjata kenderaan itu menembak secara 360 darjah semasa bergerak.


Inflasi teras diunjurkan hampir kepada julat 2 hingga 3 peratus pada 2022 – BNM

“Bagaimanapun, tahap tekanan yang meningkat terhadap inflasi dijangka sebahagiannya terus dikawal oleh langkah-langkah kawalan harga yang sedia ada, subsidi bahan api dan adanya kapasiti tambahan dalam ekonomi,” katanya pada sidang media bersama Jabatan Perangkaan Malaysia mengenai prestasi Keluaran Dalam Negara Kasar (KDNK) Malaysia bagi suku kedua 2022 di sini hari ini.

Nor Shamsiah berkata peningkatan inflasi makanan, yang menjadi pemacu utama inflasi domestik baru-baru ini, disebabkan terutamanya oleh harga komoditi global utama yang tinggi dan dolar AS yang kukuh yang turut menambahkan lagi tekanan harga.

Faktor global dan domestik lain, yang mempunyai perbezaan untuk barangan turut menyumbang kepada inflasi makanan seperti logistik, kos buruh dan permintaan.

Bagi baki tahun ini, Nor Shamsiah menjangka inflasi keseluruhan akan mencatatkan peningkatan dalam tempoh beberapa bulan, sebahagiannya berikutan kesan asas diskaun harga elektrik yang dilaksanakan pada suku ketiga 2021.

“Secara keseluruhan bagi Malaysia, tekanan kos ini telah menyebabkan inflasi keseluruhan yang lebih tinggi, yang menokok 2.8 peratus pada suku tersebut dan 3.4 peratus pada Jun,” katanya.

Pada suku berkenaan, BNM berkata inflasi keseluruhan dan teras, masing-masing naik kepada 2.8 peratus dan 2.5 peratus berbanding 2.2 dan 1.7 peratus pada suku pertama.

Ia mencerminkan situasi permintaan yang bertambah baik dalam suasana persekitaran kos tinggi, dengan peningkatan harga yang didorong terutamanya oleh makanan di luar rumah dan barangan makanan lain.

“Sehubungan itu, bahagian barangan Indeks Harga Pengguna mencatatkan purata peningkatan harga bulanan yang lebih tinggi pada 63 peratus. Kami akan terus memantau perkembangan ini,” kata Nor Shamsiah.

Mengenai sama ada langkah kerajaan mengenakan subsidi bersasar akan meningkatkan kadar inflasi dan kesan kepada ekonomi, Nor Shamsiah berkata bantuan dari segi subsidi bersasar adalah perlu untuk mengukuhkan perlindungan sosial dan menyediakan jaringan keselamatan untuk membantu golongan mudah terjejas.

“Ia merupakan rasionalisasi daripada subsidi menyeluruh kepada subsidi bersasar, di mana penjimatan yang boleh anda perolehi akan membantu kumpulan mudah terjejas yang mungkin mengambil tempoh lebih panjang untuk pulih daripada pandemik serta untuk mereka menggunakan kemahiran baharu, menambah kemahiran dan melatih semula bagi memenuhi permintaan untuk pekerjaan pada masa akan datang.

Nor Shamsiah berkata, subsidi bersasar sebaik-baiknya dilakukan secara beransur-ansur dan mempertimbangkan persekitaran inflasi semasa, iaitu apabila negara tidak mengalami tekanan inflasi tinggi. – BERNAMA


Ujian DNA sah identiti mangsa penipuan kerja di Mae Sot sebagai Zhen Feng

BANGKOK, 13 September – Keputusan ujian asid deoksiribonukleik (DNA) mengesahkan lelaki yang meninggal dunia di Hospital Mae Sot berhampiran sempadan Thailand-Myanmar pada Mei lalu adalah warga Malaysia Goi Zhen Feng, yang dipercayai mangsa sindiket penipuan kerja.

Keputusan ujian DNA  yang diterima pada kira-kira 4 petang hari ini menunjukkan Goi Chee Kong adalah 99.99 peratus bapa kandung (biological father) kepada mangsa.

Ahli Dewan Undangan Negeri Teruntum (Pahang) Sim Chon Siang yang membantu Chee Kong  di Bangkok berkata dengan keputusan ujian DNA  itu, pihak keluarga akan membuat permohonan penukaran nama mayat itu ke nama sebenar – Zhen Feng.

“Kami jangkakan abu mayat mangsa akan dapat dibawa pulang oleh ibu bapa mendiang ke kediaman mereka di Ipoh pada Jumaat atau Sabtu ini,” katanya kepada Bernama.

Pada September 4, Bernama melaporkan Goi Chee Kong, 50, dan isterinya yang berusia 45 tahun ke Bangkok untuk mencari anak lelaki sulung mereka yang hilang.

Namun, pasangan  suami isteri yang tiba di Bangkok pada  30 Ogos dan dijadualkan ke Mae Sot pada hari berikutnya untuk bertemu anak lelaki mereka yang dikatakan sakit dan menerima rawatan di Hospital Mae Sot telah dimaklumkan Zen Feng sudah pun meninggal dunia 11 Mei lalu.

Pasangan itu turut dimaklumkan doktor bahawa mendiang telah didera sebelum dihantar ke hospital oleh kumpulan sindiket penipuan kerja pada 11 April lepas dengan menggunakan nama palsu “Mun Jun Hong” dan nombor pasport palsu.

Mangsa telah dimasukkan ke unit rawatan rapi (ICU) hospital itu dan meninggal dunia pada 2 pagi 11 Mei sebelum jasadnya dikebumikan di tanah perkuburan di Si Racha di wilayah Chonburi atas nama “Mun Jun Hong” .

Pada 2 September, keluarga mangsa terpaksa mengumpul dana untuk menjelaskan tunggakan bil hospital kira-kira RM40,000 sebelum boleh mendapatkan sijil kematian untuk menjalankan ujian DNA, pembakaran mayat serta membawa abu mangsa pulang ke Ipoh.

Zhen Feng, pelajar tahun akhir Institut Pendidikan Guru (IPG) berlepas ke Bangkok untuk bercuti pada 19 Januari lalu dan bertemu rakan media sosialnya.

Dia sepatutnya pulang ke Malaysia untuk menyambut ulang tahun kelahiran ibunya pada 5 Februari. Berikutan itu pada 7 Februari bapanya membuat laporan orang hilang.

Pada 31 Mac, pelajar itu menghubungi keluarganya dan memberitahu dia berada di Mae Sot di Wilayah Tak serta memerlukan RM80,000 untuk rawatan perubatan sebelum hilang khabar berita.


Perlu kajian mendalam sebelum luluskan ganja untuk perubatan – EXCO

AYER KEROH 22 Mei – Pihak berwajib perlu membuat kajian lebih mendalam dan terperinci terhadap penggunaan ganja atau ‘cannabis’ sebagai ubat sebelum meminta kerajaan meluluskan penggunaan bahan terlarang itu.

EXCO Kesihatan Negeri Dr Muhamad Akmal Saleh berkata, satu kajian perlu dilakukan dengan lebih terperinci untuk memastikan ganja selamat dan berkesan digunakan untuk tujuan perubatan ataupun sebaliknya.

“Pertamanya, sebagai seorang doktor perubatan sudah tentu kami mengalu-alukan apa jua jenis ubat-ubatan yang mampu untuk memberi kesembuhan pada pesakit, sama ada ubat yang telah sedia ada ataupun ubat yang baharu dijumpai.

“Sama juga apabila bercakap mengenai ganja atau cannabis sebagai perubatan, ia mestilah disertakan dengan kajian yang benar-benar terbukti selamat untuk digunakan oleh manusia.

“Daripada kajian sedia ada, hanya ‘chronic pain’ dan ‘multiple sclerosis spasticity’ sahaja yang menunjukkan bahawa cannabis atau ganja mampu untuk memberikan rawatan kepada pesakitnya manakala lain-lain penyakit tidak mempunyai bukti yang kukuh untuk menunjukkan bahawa cannabis ini adalah berkesan untuk merawat penyakit tersebut,” katanya dalam satu kenyataan hari ini.

Mengulas lanjut, Muhamad Akmal berkata, mana-mana pihak juga perlulah menyertakan fakta dan bukti kajian apabila membuat sesuatu komen dan bukan hanya semata-mata komen yang bersifat populis dan tidak mempunyai data kajian.

Ujarnya, apabila bercakap mengenai soal kesihatan rakyat, ia bukan perkara yang boleh diambil remeh, apa jua yang melibatkan polisi kesihatan rakyat ia perlulah dilakukan kajian yang sangat teliti mengenai baik dan buruknya.

“Kita adalah pemimpin untuk menjaga rakyat, bukanlah untuk mencari populariti semata-mata, maka semua keputusan kita terutama yang melibatkan soal kesihatan rakyat perlulah dilakukan dengan kajian yang teliti,” katanya.


13 tahun menunggu, suami isteri reda belum rezeki dijemput ke ‘Rumah Allah’

PAYA RUMPUT 13 Jun – “13 tahun kami menunggu untuk menunaikan ibadah haji, namun mungkin perancangan Allah SWT itu lebih baik di masa akan datang.”

Demikian luahan pasangan suami isteri bakal haji, Zoolhilmi Awang, 46, dan Nor Emizarith Fizura Othman, 42, yang akur apabila hasrat itu kini tertangguh.

Menurut Zoolhilmi, dia dan isteri mendaftar di Tabung Haji pada 2008 dan telah menerima tahun giliran menunaikan Haji pada 1442 Hijrah atau tahun ini.

“Sepatutnya, awal tahun ini atau sebelum puasa Tabung Haji akan memaklumkan kami mengenai giliran itu, tetapi kami tidak menerima apa-apa maklumat sehinggalah semalam dapat tahu pengumuman daripada Kerajaan Arab Saudi.

“Apapun, kami anggap mungkin ada hikmah di sebalik semua yang berlaku dan kami reda. Mungkin daripada pandemik ini ia mengajar kita untuk menilai diri sama ada benar-benar sihat atau tidak, atau mungkin juga kita diberikan lebih masa untuk menambahkan lagi ilmu dan memantapkan persediaan.

“Kepada golongan muda, kami nasihatkan cepat-cepatlah mendaftar di Tabung Haji. Sedangkan kami yang sudah 13 tahun menunggu belum diberi peluang, tidak tahulah apa akan jadi jika semakin lambat anda mendaftar,” katanya kepada Melaka Hari Ini ketika ditemui di kediamannya di Taman Bertam Jaya, hari ini.

Sementara itu, Nor Emizarith Fizura berkata, jauh di sudut hatinya memang teruja untuk menunaikan ibadah haji memandangkan dia dan suami masih belum berkesempatan menunaikan umrah dan sudah menanti begitu lama untuk melihat Kaabah secara lebih dekat.

Meskipun begitu, ibu kepada tiga anak itu sama sekali tidak kecewa sebaliknya menitipkan doa agar giliran dia dan suami dijemput ke Rumah Allah itu tiba tatkala usia masih muda dan kesihatan masih lagi baik.

“Perasaan itu lebih kepada reda sebab kita tidak kecewa kerana faham dengan situasi sekarang, cuma kita berdoa dan berharaplah dapat menjadi tetamu Allah dalam usia muda dan kesihatan yang mengizinkan.

“Walaupun kita dah dapat giliran pada tahun ini, namun kita harus berbalik kepada prinsip Allah menentukan segala-galanya dan perancangan Allah itu lebih hebat daripada perancangan manusia,” katanya.

Semalam, Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri mengumumkan kerajaan tidak akan menghantar jemaah haji pada Musim Haji 1442H.

Ia susulan menghormati keputusan Kerajaan Arab Saudi yang memutuskan ibadah tahun ini dihadkan hanya untuk warganegara Saudi dan penduduk negara lain yang telah berada dalam negara tersebut sahaja disebabkan situasi pandemik COVID-19 yang masih membimbangkan di seluruh dunia.


IRIS meterai kontrak bernilai RM1.2 bilion dengan KDN

KUALA LUMPUR, 26 Mei – IRIS Corporation Bhd melalui anak syarikat milik penuhnya, IRIS Information Technology Systems Sdn Bhd (IITS) menandatangani kontrak Sistem Imigresen Bersepadu Nasional (NIISe) bertarikh 25 Mei, 2022 yang bernilai RM1.12 bilion dengan Kementerian Dalam Negeri (KDN).

Dalam kenyataan pada Khamis, penyedia produk dan penyelesaian pengenalpastian dipercayai terkemuka serta inovator teknologi berstatus MSC itu menjelaskan projek tersebut melibatkan pembangunan, penyiapan dan penyepaduan keseluruhan NIISe untuk Jabatan Imigresen Malaysia.

IITS menerima surat lantikan untuk projek NIISe daripada KDN pada 29 Jan, 2021 dengan tempoh kontrak selama 54 bulan mulai 1 Mac, 2021 sehingga 31 Ogos, 2021, jelasnya.

IRIS menjelaskan, sebagai peneraju dalam membangunkan e-pasport pertama di dunia pada 1998, pihaknya kini meneruskan usaha dengan memperluas jejak globalnya ke 34 negara di seluruh dunia.


Sekolahku SEJAHTERA: Sepakat dan selamat lahirkan pelajar berdisplin, berintegriti tinggi

PUTRAJAYA, 19 Ogos – Inisiatif Sekolahku SEJAHTERA: Sepakat dan Selamat bakal melahirkan generasi pelajar berdisiplin dan berintegriti tinggi selain mewujudkan suasana persekitaran sekolah yang selamat.

Inisiatif dibangunkan Kementerian Pendidikan (KPM) dengan kerjasama Kementerian Dalam Negeri (KDN) itu dilancarkan Menteri Kanan Pendidikan Datuk Dr Radzi Jidin dan Menteri Dalam Negeri Datuk Seri Hamzah Zainudin di sini Khamis (18 Ogos).

Antara fokus utama inisiatif tersebut adalah untuk menangani permasalahan disiplin dan salah laku serta mengenal pasti pelajar yang terlibat penggunaan barang terlarang iaitu dadah melibatkan pelajar sekolah.

Radzi dalam sidang media selepas pelancaran inisiatif itu berkata kolaborasi KPM dengan KDN khususnya Polis Diraja Malaysia (PDRM) dan Agensi Antidadah Kebangsaan (AADK) dipertingkatkan dalam usaha mewujudkan suasana persekitaran sekolah selamat.

“Apa yang penting dalam memastikan sekolah ini jadi tempat selamat adalah semua bersepakat bukan hanya KPM atau KDN tetapi seluruh masyarakat di pelbagai peringkat untuk berusaha bersama-sama wujudkan keadaan sekolah selamat,” katanya.

Menerusi inisiatif Sekolahku SEJAHTERA: Sepakat dan Selamat, PDRM menerusi Pegawai Perhubungan Sekolah (PPS) dan pegawai kanannya akan turun ke semua sekolah dengan lebih kerap bagi melaksanakan program pencegahan.

Sementara itu, AADK pula akan melaksanakan ujian saringan air kencing di setiap sekolah KPM bagi mengenal pasti pelajar terlibat dadah dan mengadakan program pencegahan mengenai bahaya penggunaan musuh nombor satu negara itu.

Ketua Pengarah AADK Sutekno Ahmad Belon ketika ditemui pemberita berkata beliau akan mengadakan perbincangan dengan KPM bagi mengenal pasti pendekatan baharu yang boleh diperkenalkan bagi mengekang penyalahgunaan dadah dalam kalangan pelajar.

“Buat masa ini, kami akan tumpu beri kesedaran kepada pelajar mengenai bahaya dadah dan apa kesannya. Secara umum 65 hingga 75 peratus belia terlibat dadah jenis sintetik seperti syabu,” katanya yang menyokong penuh pelaksanaan inisiatif Sekolahku SEJAHTERA: Sepakat dan Selamat.

Bagi Pengetua Sekolah Seni Malaysia Kuala Lumpur Suriyani Ab Ghani pula, pengenalan insiatif Sekolahku SEJAHTERA: Sepakat dan Selamat adalah tepat ketika negara dalam usaha melahirkan generasi pelajar berdisiplin dan berdaya saing.

“Ia satu program yang bagus dan kolaborasi KPM dan KDN khususnya melalui PDRM wajar dipertingkatkan untuk tangani permasalahan disiplin di sekolah,” katanya.

Ketua pelajar Sekolah Menengah Kebangsaan Putrajaya Presint 14(1) Nur Hazimah Habib Hafiz berkata kehadiran PPS ke sekolah-sekolah dengan lebih kerap dapat membendung permasalahan disiplin, salah laku serta kejadian jenayah melibatkan pelajar.

“Program pencegahan yang dilaksanakan dengan pihak polis dan AADK mungkin dapat menyedarkan pelajar yang terlibat dalam aktiviti tidak bermoral,” kata pelajar Tingkatan Lima itu.


Hari Raya Ketiga: Trafik lancar di lebuh raya utama

KUALA LUMPUR, 4 Mei – Aliran trafik di semua lebuh raya utama bergerak lancar dan terkawal berikutan jumlah kenderaan berkurangan pada hari ketiga sambutan Aidilfitri, hari ini.

Lembaga Lebuhraya Malaysia (LLM) di laman Twitter melaporkan trafik masih lancar di kedua-dua arah di sepanjang lebuh raya bagi sektor utara, selatan dan timur termasuk lokasi-lokasi di sekitar plaza tol setakat 10 pagi.

LLM turut menasihati pengguna jalan raya terutama di bahagian timur agar mengikuti Jadual Cadangan Waktu Perjalanan Lebuhraya KL-Karak (KLK) dan Lebuhraya Pantai Timur Fasa 1 (LPT 1) sempena cuti perayaan ini.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik. – BERNAMA


33 rumah atas air di Kampung Tanjung Aru musnah dalam kebakaran

Menurut kenyataan Pusat Gerakan Operasi, Jabatan Bomba dan Penyelamat Malaysia (JBPM) Sabah, Balai Bomba dan Penyelamat (BBP) Kota Kinabalu ,menerima panggilan kecemasan pada jam 1.01 pagi dan sepasukan 24 pegawai dan anggota bersama empat jentera bergegas ke lokasi kejadian yang terletak kira-kira tiga kilometer dari balai bomba berkenaan.

“Kebakaran melibatkan rumah perkampungan atas air dengan anggaran 33 rumah jenis tidak kekal yang musnah 100 peratus. Pasukan Bomba mengalami kesukaran untuk kerja pemadaman disebabkan tekanan air pili bomba yang rendah.

“Bagaimanapun, pasukan bomba berjaya mengawal kebakaran pada pukul 2.02 pagi sebelum menamatkan sepenuhnya operasi pada pukul 4.30 pagi,” menurut kenyataan itu.

Sementara itu, Jawatankuasa Pengurusan Bencana Negeri Sabah dalam kenyataan berasingan memaklumkan satu Pusat Pemindahan Sementara telah diaktifkan di Dewan Muhibbah, Sembulan, bagi menempatkan semua mangsa dan sedang mengemas kini butiran diri mereka.


Komuniti perlu main peranan sebagai pejuang barisan hadapan tangani COVID-19

KUALA LUMPUR 29 Mac – Kaedah atau pendekatan terbaik bagi menangani penularan jangkitan COVID-19 dalam kalangan komuniti adalah dengan memastikan komuniti itu sendiri meningkatkan usaha dalam memainkan peranan sebagai ‘frontliner’ atau pejuang barisan hadapan.

Perdana Menteri Tan Sri Muhyiddin Yassin menegaskan sehingga vaksin COVID-19 dapat mencapai sasaran ditetapkan, negara masih mengharungi suatu tempoh yang sukar dalam memerangi wabak itu kerana bilangan kes masih tinggi walaupun kes positif baharu kini semakin menurun.

“Usaha ini juga selaras dengan strategi dalam Dasar Perpaduan Negara untuk memperkasakan institusi keluarga dan komuniti yang telah saya lancarkan pada 15 Feb lalu,” katanya dalam ucapan sempena Program Pemerkasaan Komuniti yang disiarkan secara langsung menerusi TV1, RTM hari ini.

Menjelas lanjut, Muhyiddin berkata kerajaan menyasarkan sekurang-kurangnya 80 peratus penduduk dewasa di negara ini menerima suntikan vaksin COVID-19 menjelang Februari 2022 untuk mengurangkan penularan wabak tersebut.

Perdana Menteri berkata kerajaan telah, sedang dan akan menggerakkan beberapa inisiatif Pemerkasaan Komuniti bagi menghadapi ancaman penularan COVID-19 termasuk memperkenalkan Program Agent Basmi COVID-19 (ABC-19) melalui pendekatan ‘Whole-of-Society’ yang digerakkan oleh agensi kerajaan, kepimpinan komuniti dan sukarelawan pertubuhan bukan kerajaan (NGO) di seluruh negara.

Katanya sehingga 23 Mac lalu, seramai 29,407 anggota agensi dan kepimpinan komuniti telah menyantuni lebih 1.325 juta rakyat melalui pelbagai program di lebih 22,166 hotspot atau kawasan tumpuan dengan keanggotaan ABC-19 itu bertambah dengan penglibatan sukarelawan NGO.

Muhyiddin menjelaskan pelbagai isu dan cabaran semasa menghadapi COVID-19 dihadapi oleh komuniti memerlukan pendekatan kolektif yang inovatif dan kreatif, maka pemerkasaan komuniti secara komprehensif amat penting sebagai salah satu usaha memerangi pandemik COVID-19.

“Contohnya penghulu, ketua kampung, ketua-ketua agama, ketua rumah panjang, Jawatankuasa Pembangunan dan Keselamatan Kampung, Jawatankuasa Pembangunan dan Keselamatan Kampung Persekutuan, Jawatankuasa Pembangunan dan Keselamatan Kampung Orang Asli dan lain-lain pemimpin masyarakat perlulah digerakkan bagi bersama-sama menjayakan usaha ini,” katanya.

Perdana Menteri turut menggesa supaya komuniti melaksanakan aktiviti pemantauan di kawasan masing-masing seperti mengawasi sempadan mereka daripada dimasuki oleh orang luar tanpa kawalan sebagai antara usaha mengekang penularan wabak COVID-19.

“Jika kita lihat kepada statistik daripada Kementerian Kesihatan, kes-kes jangkitan dalam kalangan komuniti yang masih tinggi amat membimbangkan. Kita tidak mengetahui siapakah di antara kita yang dijangkiti kerana mereka tidak menunjukkan sebarang gejala,” katanya.

Justeru, Muhyiddin mahu segala medium dan platform komuniti masing-masing harus digembleng agar komuniti sendiri dapat mengambil tanggungjawab menjaga persekitaran mereka tanpa memerlukan penguatkuasaan yang ketat oleh kerajaan.

“Pemimpin komuniti juga perlu memastikan pematuhan ahli-ahli komuniti kepada prosedur operasi standard (SOP) norma baharu dengan memberi nasihat, teguran, panduan dan peringatan agar sentiasa berwaspada dan secara tidak langsung dapat membudayakannya dalam kehidupan seharian demi kebaikan bersama,” katanya.

Menurut perdana menteri, bagi mengoperasikan semua pendekatan tersebut, kerajaan mengarahkan Agensi Pengurusan Bencana Negara (NADMA) melalui sekretariat Pengurusan Bencana di peringkat negeri dan daerah untuk menyelaraskan pelaksanaan ABC-19 di lapangan di seluruh negara.

“Saya sekali lagi menyeru kepada semua rakyat Malaysia agar terus bermuafakat demi merealisasikan hasrat menamatkan wabak COVID-19 dan memacu kembali pembangunan serta kesejahteraan negara yang kita sayangi ini, insya-Allah,” katanya.


Tiada SOP buka budaya buli doktor pelatih

KUALA LUMPUR, 18  Mei – Kes seorang doktor pelatih di Hospital Pulau Pinang (HPP) ditemukan maut, dipercayai akibat jatuh dari bangunan pangsapuri kediamannya pada bulan lepas, menghangatkan kembali isu buli dalam sektor kesihatan awam selepas kematiannya dikatakan ada kaitan dengan isu itu.

Sekalipun punca sebenar kejadian belum dikenal pasti, pelbagai pihak berkaitan mendesak agar isu buli membabitkan petugas kesihatan khususnya doktor pelatih, sekiranya benar-benar berlaku secara berleluasa, diteliti dan ditangani memandangkan “kisah-kisah” sedemikian mencemarkan imej profesion  tersebut yang dipandang mulia oleh masyarakat.

Mengulas isu itu, Persatuan Keselamatan dan Kesihatan Pekerjaan Malaysia (MSOSH) menyifatkan isu berkenaan timbul kerana ketiadaan garis panduan rasmi dalam melatih doktor pelatih.

“Menyedihkan kerana hingga ke hari ini, institusi perubatan negara langsung tidak mempunyai sebarang garis panduan melatih doktor pelatih mahupun doktor kontrak, dan ini antara punca utama budaya buli dalam sektor itu terus berleluasa,” kata Presiden MSOSH Dr Shawaludin Husin kepada Bernama.

Namun katanya ketiadaan garis panduan rasmi menyebabkan kebanyakan doktor senior menggunakan pendekatan yang didedahkan kepada mereka semasa bergelar doktor pelatih, iaitu “apa yang aku lalui sebelum ini engkau pun kena rasa” untuk membimbing HO.

“Contohnya, macam dimaki, diherdik, dihina di hadapan pesakit serta rakan atau jururawat lain dengan alasan untuk kuatkan mental dan fizikal doktor.  Adakah itu memang perlu diterima dan merupakan sebahagian daripada proses HO?

“Jika terus ditekan mental tanpa sebarang ilmu diajar, adakah itu perlu diterima bulat-bulat kerana, sekiranya begitu, bagaimana mahu meningkatkan kompetensi (dan) seterusnya melahirkan doktor berkualiti?” soalnya.

Menurut Dr Shawaludin, ketiadaan garis panduan juga menyebabkan pemberian markah bergantung pada budi bicara doktor yang melatih, sekali gus menimbulkan persoalan berkaitan kewajaran nilai markah yang diberi.

Isu buli dalam kalangan doktor pelatih dan kontrak ini pernah dikupas oleh Hartal Doktor Kontrak dua bulan lepas, yang melaporkan 60 peratus daripada 150 responden mengaku menghadapi tekanan akibat selalu dibuli oleh doktor senior.

Dr Shawaludin yang percaya ramai mangsa buli tidak berani tampil kerana takut diberikan markah rendah atau dipulaukan, berkata selain “dipaksa” bekerja dalam tempoh yang terlalu panjang, bebanan kerja yang banyak dan gangguan seksual, doktor pelatih juga berdepan diskriminasi gender serta sikap perkauman.

“Isu perkauman ini berlaku seperti ketika ‘ward round’ (lawatan ke wad) bersama doktor pakar. Ada antara doktor pakar mahupun pegawai perubatan menggunakan bahasa ibunda masing-masing, sedangkan ada doktor pelatih tidak faham, dan keadaan ini memang berlaku,” kongsinya yang menjalani HO di hospital Kementerian Kesihatan (KKM) pada 2003.

Menurutnya, doktor pakar lelaki tidak mahu doktor pelatih perempuan di bahagian ortopedik kerana menganggap disiplin itu berat dan tidak sesuai untuk perempuan.

Sehubungan itu, Dr Shawaludin berkata kewujudan garis panduan yang telus dalam latihan HO dan doktor kontrak adalah satu keperluan mendesak kerana pendekatan yang digunakan sekarang sudah tidak lagi sesuai dengan keadaan semasa.

“Sudah tiba masanya institusi perubatan negara ada garis panduan melatih HO sekiranya ingin menjadi negara maju memandangkan di luar negara, budaya membuli HO di sana tidak seperti di Malaysia,” katanya.

Ini kerana katanya kaedah pengajaran, pembelajaran mahupun teknologi yang digunakan di insititusi perubatan telah jauh berubah, justeru latihan juga perlu bergerak seiring dengan perubahan tersebut.

Pandangan serupa pernah diutarakan oleh Menteri Kesihatan Khairy Jamaluddin yang menyifatkan persekitaran kerja sekarang amat berbeza dengan zaman dahulu, dan beliau mahu pendekatan yang masih diguna pakai sejak dahulu diubah dengan mewujudkan persekitaran hormat-menghormati dan saling menyokong.

“Persekitaran kerja mesti ada saling menghormati, sokongan dan pemerkasaan, bukan bersifat mendera dan memalukan,” katanya menerusi hantaran di Twitter susulan polemik hangat isu buli di hospital-hospital KKM.

Mengulas lanjut, Dr Shawaludin berkata garis panduan itu juga perlu melihat kepada tempoh bekerja doktor pelatih dan doktor kontrak memandangkan ada yang disuruh bekerja selama 16 jam secara berterusan menyebabkan mereka keletihan dan terdedah kepada risiko kemalangan.

Media pernah melaporkan data KKM merekodkan 554 kes kemalangan membabitkan profesional perubatan dalam perjalanan ulang-alik ke tempat kerja bagi tempoh 2014 hingga 2016.

“Latihan kepada HO (kononnya) mesti kerja lama barulah boleh jadi kental, mahir. Akan tetapi zaman sudah berubah dan pelbagai cara menggunakan teknologi boleh dilakukan untuk mengajar HO. Lagipun kuantiti tidak menjamin kualiti.

“Menerusi  teknologi pembelajaran, contoh masa mengajar sebelum ini 16 jam, boleh dipendekkan kepada lapan jam. Kalau dahulu pembelajaran pembedahan banyak menggunakan mayat manusia, kini teknologi membolehkan HO mendalami kemahiran itu menerusi simulasi,” katanya.

Malah, kaedah pembelajaran HO di luar negara banyak berasaskan teknologi dan tidak memerlukan mereka bekerja dalam tempoh yang panjang bagi membolehkan seseorang doktor pelatih menjadi kental dan berkompetensi untuk melaksanakan tugas mereka.

Sebaliknya, institusi perubatan negara perlu menerima hakikat bahawa generasi semasa tidak sama dengan generasi sebelum mereka, selain perlu berdepan dengan cabaran yang lebih hebat.

“Jangan samakan (zaman)  dahulu dengan sekarang, kerana ketika ini negara mempunyai begitu ramai HO, jadi mengapa perlu tekankan mereka bekerja lebih masa bagi mendapatkan sesuatu kepakaran atau kemahiran sedangkan bukan semua disiplin sibuk tetapi tetap disuruh kerja lebih masa kerana mewarisi pengalaman sebelum ini.

“Dahulu tidak banyak doktor tetapi kes pesakit dan penyakit tidak sebanyak sekarang. Malah pesakit dahulu juga tidak ‘demanding’ seperti pesakit sekarang yang mudah menyebarkan sesuatu di media sosial serta berani merungut, dan sekiranya lambat diberi rawatan, mulalah (cerita itu) tersebar luas,” katanya.

Selain itu, beliau turut mengesyorkan agar doktor yang melatih diberikan latihan untuk mendidik kerana tanggungjawab yang dipikul adalah besar, iaitu melahirkan seorang doktor yang mampu berfungsi dengan baik dalam sistem kesihatan negara.

“Seorang doktor bukan pentadbir yang baik, doktor merupakan ‘orang teknikal’ dan bukan semua boleh mengajar secara semula jadi. Mungkin mereka tidak sedar pendekatan yang digunakan oleh mereka itu mendera mental HO,” ujar beliau.

Sehubungan itu, Dr Shawaludin berharap penggubalan garis panduan tersebut diberi perhatian oleh pasukan petugas khas yang ditubuhkan oleh KKM bagi menyiasat kes kematian doktor pelatih HPP berkenaan dan dakwaan budaya buli di hospital KKM.

“Selain task force, kita difahamkan KKM juga dalam proses menyediakan kertas putih berhubung reformasi sistem kesihatan negara, dan kerana itu saya lihat ada keperluan pihak task force dan penyediaan kertas putih  mengambil perhatian isu buli dan juga pelaksanaan garis panduan.

“Akta Keselamatan dan Kesihatan Pekerjaan 1994  KKM juga yang sebelum ini lebih kepada melindungi doktor daripada kecederaan seperti tercucuk jarum dan terdedah kepada bahan kimia, perlu melihat  kebajikan mereka, sekali gus mengelakkan budaya buli daripada terus berleluasa,” katanya.

Ini katanya termasuk kesihatan dan keselamatan pekerjaan sektor kesihatan dengan memberi keutamaan kepada Pengenalan, Penilaian dan Kawalan Risiko atau Hazard Identification, Risk Assessment and Risk Control (HIRAC) kepada doktor baharu.

“Sekiranya cadangan ini diambil kira dalam kertas putih dan task force, saya yakin langkah ini mampu membuka jalan ke arah penyelesaian lebih jitu terhadap permasalahan ini,” katanya.


PM seru ahli parlimen rapat saf demi negara dan rakyat

Beliau berkata ia selaras dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Istiadat Pembukaan Penggal Keempat Parlimen ke-14 hari ini, yang meminta semua pihak hendaklah mengamalkan demokrasi bermusyawarah dalam mencari penyelesaian kepada apa jua permasalahan.

“Menjunjung titah Tuanku, inilah semangat yang dibawa dalam Keluarga Malaysia yang menekankan perpaduan, kesepakatan dan kebersamaan untuk mengharungi pelbagai cubaan dan dugaan,” katanya dalam hantaran di laman Facebooknya hari ini.

Persidangan Parlimen bermula hari ini di mana persidangan Dewan Rakyat akan berlangsung selama 17 hari dan berakhir pada 12 Okt manakala Dewan Negara menyambung persidangan dari 4 hingga 26 Okt depan.


Dua pelatih lari dari Puspen Bukit Chabang

KANGAR, 8 Mei – Polis sedang memburu dua tahanan Pusat Pemulihan Penagihan Narkotik (PUSPEN) Bukit Chabang, Beseri yang melarikan diri semalam.

“Kali terakhir salah seorang tahanan dilihat memakai baju berwarna kuning dan berseluar ‘track’ warna gelap, manakala seorang lagi memakai baju berwarna putih dan berseluar ‘track’ gelap ” katanya menerusi satu kenyataan hari ini.

Katanya pengurusan PUSPEN membuat laporan berhubung kejadian itu semalam dan Ibu Pejabat Polis (IPD) Padang Besar telah melancar Op Tutup bagi mengesan kedua-dua pelatih terlibat.

Beliau berkata Op Tutup disertai oleh tujuh pegawai dan 53 anggota polis dibantu oleh seorang pegawai dan sembilan anggota dari Agensi Antidadah Kebangsaan (AADK) Negeri Perlis.

Mohd Shokri berkata kes tersebut disiasat di bawah Seksyen 223 Kanun Keseksaan (kecuaian penjawat awam membiarkan seseorang lari dari tahanan) dan Seksyen 224 Kanun Keseksaan (tentangan atau halangan terhadap penangkapan yang sah di sisi undang-undang).

Beliau berkata setakat ini tiada tangkapan dibuat dan orang awam yang mempunyai maklumat boleh menyalurkan maklumat di talian 04-9492222 dan 04-9491481.-BERNAMA


Penggantian segera untuk kekosongan jawatan doktor kontrak

PUTRAJAYA, 20 Jun – Kementerian Kesihatan (KKM) akan segera mengisi kekosongan jawatan doktor kontrak di klinik dan hospital kerajaan susulan penyerapan hampir 4,000 doktor kontrak ke jawatan tetap, kata Menteri Kesihatan Dr Zaliha Mustafa.

“Jadi insya-Allah semua itu kita akan pertimbangkan. Jangan bimbang kemaslahatan petugas kita, kita akan ambil prihatin,” katanya kepada pemberita selepas melancarkan Persidangan Kenali Ubat Anda Peringkat Kebangsaan 2023 bertema “Kenali Ubat Anda: Pembudayaan Literasi Kesihatan”, di sini hari ini.

Dr Zaliha berkata demikian ketika diminta mengulas kenyataan Hartal Doktor Kontrak (HDK) semalam yang memberi amaran masalah kekosongan jawatan di klinik dan hospital kerajaan bakal mengganggu kelancaran perkhidmatan kesihatan negara.

Beliau berkata Jemaah Menteri pada 1 April lepas bersetuju untuk menubuhkan jawatankuasa peringkat tertinggi yang menggabungkan beberapa kementerian dan agensi, bagi menangani isu doktor kontrak.

Katanya jawatankuasa itu telah melakukan beberapa siri libat urus termasuk dengan Bahagian Pelatih, Pegawai Perubatan dan Pakar Perubatan (Schomos) dan Persatuan Perubatan Malaysia (MMA) bagi melihat semua sudut, namun hasilnya belum dibentangkan kepada Kabinet.

Mengenai persidangan hari ini, Dr Zaliha berkata KKM mengambil maklum bahawa sebahagian masyarakat lebih gemar mengamalkan rawatan kendiri dengan membeli ubat di farmasi komuniti, kedai ubat tradisional dan pembelian dalam talian.

“Tanpa pengetahuan yang mendalam mengenai penyakit dan kesesuaian ubat yang diambil, pengguna berisiko terdedah kepada kesan mudarat yang membahayakan kesihatan mereka,” katanya.

Justeru, katanya program berkenaan mendidik masyarakat supaya bijak membuat keputusan tentang kesihatan mereka serta tidak mudah terpedaya dengan iklan atau individu yang memberi janji manis, terutama yang melibatkan penyakit kronik serta mengandungi kenyataan superlatif seperti terbaik, berkesan, dijamin selamat dan mujarab.


Kerajaan tidak bercadang laksana PKP – PM

KUALA LUMPUR 6 Okt. – Kerajaan tidak bercadang untuk melaksanakan Perintah Kawalan Pergerakan (PKP) di seluruh negara seperti sebelum ini, sebaliknya menggunakan kaedah Perintah Kawalan Pergerakan Diperketatkan Secara Bersasar.

Perdana Menteri Tan Sri Muhyiddin Yassin berkata, langkah itu (PKP) jika dilaksanakan sekali lagi boleh membawa kesan besar yang dikhuatiri akan meruntuhkan sistem sosial dan ekonomi negara.

“Apa yang akan dilakukan oleh kerajaan ialah melaksanakan Perintah Kawalan Pergerakan Diperketatkan Secara Bersasar di kawasan-kawasan yang dikenal pasti mempunyai kes-kes COVID-19 yang tinggi.

“Dengan ini aktiviti ekonomi dan sosial di kawasan-kawasan lain yang tidak terjejas, boleh diteruskan dengan amalan SOP (Prosedur Operasi Standard) yang ketat dan penguatkuasaan undang-undang yang tegas,” katanya.

Beliau berkata demikian dalam perutusan khas mengenai situasi semasa COVID-19 dari kediamannya, yang disiarkan secara langsung di beberapa stesen televisyen tempatan dan laman sosial Facebook hari ini.